Somalia - Wikipedia, entziklopedia askea.\nSomaliako Errepublika Federala\nEreserkia: Qolobaa Calankeed (en)\ncoat of arms of Somalia (en)\n637.657 km² (42.)\nDjibuti, Etiopia eta Kenya\nSomaliako Lehen Ministroa\nMohamed Hussein Roble (en)\nFederal Parliament of Somalia (en)\n11.031.386 (2017) (76.)\n17,3 bizt/km² (199.)\nModern Standard Arabic (en) , somaliera, Swahili (en) , Dabarre hizkuntza, Tunni (en) , Borana (en) , Boon hizkuntza, Garre hizkuntza, Jiiddu hizkuntza, Maay (en) eta Mushungulu (en)\n7.368.560.694,6641 US$ (2017)\n478 US$ (2017)\n23.109.678 US$ (1989)\n: Africa/Mogadishu (en)\nSomalia (somalieraz: Soomaaliya; arabieraz: الصومال aṣ-Ṣūmāl), ofizialki Somaliako Errepublika Federala (somalieraz: Jamhuuriyadda Federaalka Soomaaliya, arabieraz: جمهورية الصومال الفدرالية Jumhūrīyat aṣ-Ṣūmāl al-Fidirālīyah) ipar-ekialdeko Afrikako estatua da, Afrikako Adarrean kokatua. Hego-mendebaldean Kenya du, Etiopia mendebaldean, Djibuti ipar-mendebaldean, Adengo golkoa iparraldean, eta Indiako Ozeanoa ekialdean. 637.657 kilometro koadroko eremua hartzen du, eta 10.816.143 biztanle zituen 2014an Hiriburua Muqdisho da.\nHuts egindako estatuen eredutzat hartzen da Somalia, 1990eko hamarkadaren hasieratik ez baitu herrialdeak gutxieneko egonkortasunik aurkitu, alde batetik militar iparramerikarrak eta inguruko herrialdeetakoak –Kenya, Etiopia...– lehenik trantsizioko gobernua eta orain gobernu federala sostengatu nahian, bestetik lekuko leinuetako armada txikiak eta Al-Qaedari edo Estatu Islamiarrari lotutako gerrillariak. Estatu batasuna ere galdu du, zenbait lurraldek independentzia aldarrikatu baitute, atzerriko inongo gobernuk onartu ez dituen arren.\n2.3 Somalia burujabea\nSakontzeko, irakurri: «Somaliako geografia»\nSomalia Afrikako Adarrean dago, Ekialdeko Afrikan, 2°S eta 12°N latitudeen, eta 41° eta 52°E longitudeen artean. Mugakide ditu Kenya eta Etiopia mendebaldean, eta Djibuti ipar-mendebaldean. Ekialdean Indiako Ozeanoa dauka eta iparraldean Adengo golkoa; 3.025 kilometroko itsasertzarekin, Afrikan kostalde luzeena duen herrialdea da.\nSomaliaren iparraldean, Adengo golkoko kostaldearen aurrez-aurre, Gubango itsasbazter laua dago, berdin samarra, erdi-idorra, sastraka motako landaredi urri batez estalia, euri gutxi eta klima bero hezea dituena. Itsasbazterraren atzealdean, mendilerro luze bat dago, Etiopiarekin muga egiten duen ipar-mendebaldetik ekialdeko Afrikako Adarraren muturreraino doana, eta 2.000 m inguruko mendi batzuk dituena (Surud Ad, 2.048 metro). Mendialdetik hegoaldera dagoen gainerako guztia ordoki erdi-mortu eta zabal-zabala da, kostaldea baino hotzagoa eta idorragoa.\nSomaliako ibai nagusiak Etiopiako mendietan jaio eta Indiako Ozeanora isurtzen diren Juba eta Xebeli dira. Iparraldean, Nogai ibaia agortua izaten da denbora luzean.\nSomaliak oso klima bero lehorra du. Urtean zehar, eguneko bero handiena 30-40 °C bitartekoa izaten da, eta hotzena 18-27 °C bitartekoa. Euri gutxi egiten du, gehiago hegoaldean eta mendebaldean (330-550 mm), iparraldean (53 mm) baino. Horrenbestez, landaredi urria du. Lursailek Somaliako eremuaren %2 baino ez dute hartzen, baina lurraldearen erdia gutxi gorabehera larrea da. Mendialdean baso txikiak daude.\nCal Madow mendigunea, Sanaag\nLaag aintzira, Bari\nIndiako Ozeanoaren ertza, Muqdishotik gertu\nSakontzeko, irakurri: «Somaliako historia»\nNeolitikoko labar artea, Laas Geel\nAntzinako Egipton Somalia Punt izenarekin ezagutzen zen, eta bere biztanleak berebere beltzak zirela esaten da. Bost mendetan zehar, II.etik V. mendera, eskualde gehienak Etiopian zegoen Axumeko Erresumaren mende egon ziren. VII. mendean arabiar tribuek bizilekuak jarri zituzten, batez ere Adengo golkoaren ertzean komertzioa bultzatzeko bertako herri kuxitekin. Hortik aurrera, mende batzuetan Somalia herri islamiar bilakatu zen. XIV. mendean, arabiar itsasgizonek Muqdisho aukeratu zuten jai-leku garrantzitsu moduan. Komertzio handia zegoen Oromo, Afar eta gaur egungo Eritrean bizi ziren herriekin. Herri musulmana izan arren, Etiopia kristauarekin oso harreman onak izan zituen, nahiz eta Jihadak garai hartan indar handia eduki.\nEtorkizuneko Somalian Portugalek presentzia txikia eta komertziala izan zuen. 1516an, portugaldarrak Zeilara iritsi ziren, baina otomandarrek garaitu zituzten eta bertatik kanporatu. 1698an, Omaneko sultanak Portugal azpiratu zuen, eta Afrikako kostalde osoa haren esku geratu zen. 1729an, Obbia Omanen mendekoa bilakatu zen guztiz. Al-Busaid dinastiak kolonizazio prozesu horrekin jarraitu zuen 1741tik aurrera. Garai hartan, Muqdishoko Errepublikak (non sultan baten antza zuen gobernadorea zegoen), Obbiako sultanak eta Majertingo sultanak Omango sultanaren boterea onartu zuten. 1803an, azken hau Ingalaterrarekin aliatu zen wahabbiten aurka. 1840an, Sayyid Said sultanak hiriburua Zanzibarrera aldatu zuen eta, horrela, Somaliako lurraldeen gaineko kontrola handiagoa izan zen.\nMuqdisho, Italiar Somalia, 1936an\nXIX. mendearen hasieran iritsi ziren lehen europarrak. 1839an, britainiarrak Adenen kokatu ziren, eta 1884an protektoratu bat sortu zuten iparraldean (Somalilandia Britainiarra). Leonce Lagarde Obockeko gobernadore izendatu zuten. Somalilandia Britainiarra Indiatik kudeatu zen 1898ra arte, Londrestik ondoren, eta 1905ean bertan ezarri zela bulego koloniala. 1940an Italiak okupatu zuen, baina 1941ean Britania Handiak berriro konkistatu zuen. 1960ko ekainaren 26an Somalilandia izenarekin independizatu zen, eta lau egun geroago Italiar Somaliarekin batu zen, Somalia sortuz.\nBenadir (arabieraz: بنادر, somalieraz: Banaadir) konpainia pribatu batek kudeatutako gaur egungo Somaliako lurrek hartu zuten izena izan zen. Italiak lur horiek erosi eta Italiar Somaliaren parte bilakatu zuten. Somaliaren hegoaldea hartzen zuen, Juba ibaiaraino. 1905eko martxoaren 16an bilakatu zen Italiar Somaliaren parte. Kolonia sortzean bertako sultanerriak (Gueladi, Obbia eta Majertin) ezabatuak izan ziren. Lehen Mundu Gerraren ondoren, Italiak Somaliako hegoaldea hartu zuen, eta 1935eko urrian, Italia faxista, Somaliatik abiatuta, Etiopian sartu zen. Italiak, Etiopia eta Somalia batuta, Ekialdeko Afrikako Inperioa osatu zuen. Bigarren Mundu Gerran, ordea, italiarren Somalia britainiarren mendean geratu zen, harik eta 1950ean, berriz ere Nazio Batuek Italiaren gain utzi zuten arte, hamar urteren buruan lurraldeari burujabetasuna emateko eginkizunarekin. 1960ko uztailaren 1ean, britainiarren eta italiarren lurraldeak bat eginik, Somaliako errepublika osatu zuten.\nSomalia burujabea[aldatu | aldatu iturburu kodea]\nMohamed Siyad Barre, Iraultza Batzorde Gorenaren burua Errumaniako presidente Nicolae Ceauşescurekin\n1969an, estatu kolpe baten bidez, Iraultza Batzorde Gorenaren (IBG) buru zen Mohamed Barre, jeneralak aginpidea hartu zuen. Barrek Ogaden, Kenyako ipar-ekialdea eta gaur egungo Djibutiko parte bat eskatu zituen Somaliarentzat. Bestalde, oso harreman estuak izan zituen Sobietar Batasunarekin. 1976an, Somaliako Alderdi Sozialista Iraultzaileak hartu zuen IBGren tokia. 1977an, Somaliak Etiopiaren aurkako gerra hasi zuen, Ogaden lurraldea eskuratzeko; Etiopiak Sobietar Batasunaren laguntza izan zuen, eta Somalia galtzaile atera zen (bakea ez zen 1988 arte izenpetu). Somaliak Sobietar Batasunarekiko harremanak hautsi zituen, eta harrezkero, Estatu Batuetara jo zuen laguntza eske. Bien bitartean, ehunka mila erbesteratu iritsi ziren Somaliara, Ogadenetik ihesi. Gobernuak ezin izan zuen halako jendetzaren mantenua bere gain hartu eta, kanpoko laguntza izan bazuen ere, oinarrizko gaien murrizketak egin behar izan zituen.\nGerrak, erbesteratuak, autoritarismoak, lehorteak, murrizketak, goseak… Siyad Barreren aurkakotasuna areagotu zuten, eta oposizioko taldeek bat egin zuten erregimena deusezteko. Hala, 1991n, oposizioko gerrillariek Muqdisho hartu zuten. Barre aginpidetik kendu ondoren, Mohamed Farrah Aidid jeneralaren aldekoen eta Ali Mahdi Mohamed behin-behineko presidentearen aldekoen arteko gerra hasi zen, aginpidea lortzeko ia herrialde osora hedatu zena. 1991ko maiatzean, Iparraldeko Somalia Somaliatik banandu zen (Somaliland).\nBertan behera utzitako Muqdishoko karrika 1993an, Barreren erregimena erori eta gutxira\n1992ko abenduan, Nazio Batuen aginduz, gehienbat Estatu Batuetako soldaduez osatutako gudaroste bat joan zen Somaliara, giza laguntza bideratzera eta janaria banatzera. 1993ko martxoan, aurkariek bakea bideratzeko hitzarmen bat egin zuten, behin-behinekotasun egoeratik ateratzeko batzorde bat osatzea aurrikusten zuena. Maiatzean, Nazio Batuetako gudarosteak (Pakistan, India eta beste herrialde batzuetakoak) Estatu Batuetakoaren tokia hartu zuen. 1994. urte hasieran, Nazio Batuetako begiraleen bitartekaritzaz, su-etena izenpetu zen Nairobin. Hitzarmen hartan, bestalde, adiskidetze biltzar bat osatzea erabaki zen, presidentea hautatzeko eta gobernu berria antolatzeko. Hala, atzerriko gudarosteak Somalia utzi zuen eta NBEko soldadu gutxi batzuk besterik ez ziren gelditu. Zenbait eskualdetako borrokek bere horretan jarraitu bazuten ere, borroka horiek ez ziren herrialde osora zabaldu eta ekonomia martxan jarri zen berriz ere.\nHerrialde osoan sakabanaturik zeuden taldeak bi erakunderen inguruan biltzen joan ziren 1995. urtean zehar: batetik, Somaliaren Salbaziorako Aliantza, Ali Mahdi Mohamed buru zela, eta bestetik, Mohamed Farrah Aididek agintzen zuen alderdia. Bi bandoek gobernutzat hartu zuten beren burua. Farah Aidid 1996an hil zen, eta bere seme Hussein Farrah Aidid izan zen ondorengoa. Farrah-ren laguntzaile izandakoak, Osman Hassan Alik («Ato»), indar berri bat osatu zuen, baina Ali Mahdi-ri elkartuta. 1997an, Somaliaren Salbaziorako Aliantzari elkartutako 26 buruzagik eta Afrikaren Batasunaren Organizazioak erabaki zuten Nazio Salbazioko Biltzar bat osatzea, trantsizioko gobernu bat antolatzeko ahalmena izango zuena. Hussein Aidid-ek eta Mohamed Ibrahim Egalek ez zuten erabaki hori onartu. 1997. urte bukaerako euriteek 230.000 somaliar utzi zituzten hegoaldeko lurraldeetan bakarturik. NBEk laguntza programa bat jarri zuten berriz ere abian.\n1998an, beste bilera bat egin zen Nairobin, eta han Ali Mahdi Mohamed, Hussein Aidid, Osman Hassan Ali eta Mohamed Kanyere buruzagi militarrek bake konpromiso bat hitzartu zuten. Bien bitartean, Somaliako ekonomiak beste zartada bat jasan izan behar zuen, Saudi Arabiak Somaliako abereak inportatzea debekatu baitzuen. 2000ko uztailean, Adiskidetze Bilkura bat egin zen lege nazional bat egiteko, hura izan zedin hurrengo hiru urteetan Somaliako behin behineko konstituzioa. Lege berri horrek adierazpen eta elkartasun askatasuna eta giza eskubideak ez urratzea ziurtatzen zien somaliarrei eta botereen bereizkuntza eta independentzia ziurtatzen zuen. Trantsizio aldi horretan, Somaliako Errepublikak gobernu federal bat izan zuen, eskualdeko 18 administrazioekin.\nSomaliaren egoera politikoa 2014an; urdin argian gobernu federalaren kontrolpeko lurraldea.\nBaina 2006ko maiatzean, Muqdishoko Bigarren Gudua hasi zen gobernuaren aldeko ARPCT taldearen eta milizia islamiarren artean; ekainaren hasierako, 350 lagun hil ziren. Abdullahi Yusuf Ahmed lehendakariaren trantsizioko gobernuak NBEn bake indar baten esku hartzea onartu zuen. 2006ko ekainean, islamiarrek Muqdisho hartu zuten. Handik gutxira, behin behineko gobernuak Etiopiaren laguntza izan zuen, Etiopiako armadak hainbat eraso egin baitzizkion islamiar miliziari.\nBeraz, liskar eta borroka horien guztien ondorioz, azken urteetan Somalia erabat zatitua gelditu da, eta talde armatu asko daude, eta zeinek bere lurraldean aginpidea du; «Gerrako Jauntxo» horiek sekulako sarraskia eragin dute eta milaka lagun hil eta beste milaka asko erbesteratzera behartu dituzte. Gainera, talde armatu horietako asko piraterian dabiltza Somaliako kostaldean eta mendebaldeko arrantzontziak eta merkataritza ontziak bahitzea irabazpide erraza suertatu zaie eta, hala, larridura handia sortu dute nazioarteko gobernu askorengan.\nErrepublika federal parlamentarioa da. Presidentea da estatuburua eta armadaburua, eta lehen ministroa da gobernuburua. Parlamentua da organo legegilea; bi ganbera ditu: Senatua (54 kide) eta Herriaren Ganbera (275 kide).\nSomalia Batzar Islamikoko Erakundearen sortzailea izan zen, eta Nazio Batuetako eta Lerrokatu Gabeko Mugimenduko kidea da.\nSakontzeko, irakurri: «Somaliaren banaketa administratiboa»\nSomalia 18 eskualdetan (gobolka) banaturika dago:\nSaaxil Ez da agertzen mapa ofizialetan\nSomalia barruan, zenbait lurraldek independentzia aldarrikatu dute, baina Nazioarteak ez ditu onartu: Somalilandia (ipar-mendebaldean, 1991tik aurrera), Puntlandia (ipar-ekialdean, 1998tik aurrera), Jubalandia (1998tik aurrera) eta Hego-Mendebaldeko Somalia (2002tik aurrera).\nBestalde, lurralde gatazkak ditu bere mugakideekin.\nEtiopiarekin, gehiengo somaliarra duen Ogadenengatik. Ogadenek Etiopiako Somaliako Estatua osatzen du batez ere.\nKenyarekin, shiftek erasotzen duten iparraldeko eskualdeagatik, bertan gehiengoa somaliarra baita.\nSomaliak 10.816.143 biztanle zituen 2014an, 16 biztanle kilometro koadroko dentsitatearekin. Herrialdea gerran egon da 1991z geroztik, eta milaka lagunek ihes egin dute. 2016an, 1,1 milioi somaliar errefusiatu zeuden eskualdeko estatuetan, batez ere Kenya, Yemen, Egipto, Etiopia, Djibuti eta Ugandan, eta beste 1,1 milioi barne-lekualdatuak ziren.\nXXI. mende hasieran, Somaliako biztanleen bi heren abeltzain ibiltariak ziren; gainerakoak nekazariak eta arrantzaleak ziren, eta gutxi batzuk hirietako biztanleak. Baina azken urteotan gora egin du hirietako biztanleriak; %39,6 zen 2015ean. Adineka, honela dago banaturik biztanleria: 0-14 urte bitartekoak %43,4, 15-24 urte bitartekoak %18,9, 25-54 urte bitartekoak %31,5, 55-64 urte bitartekoak %4 eta 65 urtetik gorakoak %2,2. Bizi itxaropena 52,4 urtekoa da, 50,3 urtekoa gizonezkoena eta 54,5 urtekoa emakumezkoena (2016ko zenbatespenak).\nSomaliar emakume gazteak Hargeisan.\nBiztanle gehienak (%85) somaliar etniakoak dira, kusita jatorriko herria, hizkuntza, erlijio eta kultura berekoak, baina klan egitura zorrotz baten arabera banatuak. Bantuak dira gutxiengo etnikorik garrantzitsuena; arabiar trafikatzaileek eramandako esklaboen ondorengoak dira.\nIa herritar guztiek somaliera hitz egiten dute, hizkuntza ofiziala. Somaliera batua Mudugeko dialektoen baturaz osatua dago. Bajuni herriak kibajuni hizkuntza hitz egiten du, eta Barawa herriak tximweeinieraz. Bi hauek swahiliaren dialektoak dira. Maay dialektoa Rahanweyn herriak hitz egiten du. 1973an egin ziren lehenengo idazketak, latindar alfabetoa erabiliz. Gaur egun dauden eskola urrietan somaliera irakasten da. Arabiera eta ingelesa nahiko erabiltzen dira helburu administratiboetarako.\nBiztanleen %99,8 musulman sunitak dira.\nSomalia: biztanle gehien duten udalerriak\nHargeisa 1 Muqdisho Banaadir 2.120.000 11 Afgooye Shabeellaha Hoose 79.400\n2 Hargeisa Woqooyi Galbeed 1.200.000 12 Beledweyne Hiiraan 67.200\n3 Bosaso Bari 700.000 13 Qoryoley Shabeellaha Hoose 62.700\n4 Galkayo Mudug 545.000 14 Garowe Nugaal 57.300\n5 Borama Awdal 415.616 15 Jowhar Shabeellaha Dhexe 57.100\n6 Merca Shabeellaha Hoose 230.100 16 Bardera Gedo 51.300\n7 Jamame Jubbada Hoose 224.700 17 Qardho Bari 47.400\n8 Kismayo Jubbada Hoose 183.300 18 Erigavo Sanaag 41.000\n9 Baidoa Bay 157.500 19 Luuq Gedo 41.000\nDahabshiil diru-transferentzia konpainiaren egoitza Hargeisan; horrelako konpainiak garrantzi handikoak dira, banku jarduera formalik ez dagoelako\n1990. urteaz geroztik, nazioarteko elkarteek gutxi gorabeherako datuak dituzte Somaliako ekonomiari buruz, hondamendian baitago erabat. Biztanleko BPG Afrikako apalenetako bat da (400 dolar, 2014an). Abelzaintza, diru-transferentzia konpainiak eta telekomunikazioak dira ekonomiaren oinarriak. Gerra zibil ugari pairatu, eta desegonkortasun politiko handia izan arren, merkatu-ekonomia edukitzea lortu du, Afrikako beste herrialde batzuk gainditzeraino. Zenbait lekutan garatu den merkatu-ekonomia anarkokapitalismoaren eredutzat hartua izan da. Kanpo-zorra oso handia handia da, Barne Produktu Gordinaren %93 2014an.\nNekazaritza eta, batez ere, abere hazkuntza dira ekonomiaren jarduera sendoenak. Lantzen diren gai nagusiak artoa, basartoa, azukre kanabera, kotoia eta bananak dira. Behiak, gameluak, ardiak eta ahuntzak hazten dira. Oso industria txikia du, eta lurraldeko lehengaiak eraldatzera bideratua dago gehienbat: janari industria (haragia eta arraina), ehungintza eta larrugintza; petrolio findegi bat ere bada. Muqdishon internet eta telefono entrepresak daude, hiri mailan lan egiten dutenak. Atzerriko herrialdeekin duen zorra handia da, 1980an 660 milioi dolarrekoa zen, bi mila milioikoa 1995ean, eta hiru mila milioikoa 2013an.\nSomaliaren parte handi bat basamortua da, eta lehorte ugari jasan ditu. 1991-1992 urteen bitartean gosea izan zen nagusi, eta ondoren, 1997an, eurite izugarriak izan ziren. 2011 eta 2017an ere izan ziren lehorte ete gosete handiak.\nArtikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2017/5/30 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.\n↑ a b UNFPA Somali Population Survey 2014. somalia.unfpa.org (Noiz kontsultatua: 2017-05-30).\n↑ Zubiria Kamino, Pello. AEBak Somalian ari dira probatzen ezkutuko gerra inperial berria. argia.eus, 2017-04-18, CC-BY-SA lizentzia (Noiz kontsultatua: 2017-05-30).\n↑ a b Estilo liburua: Somalia. berria.eus (Noiz kontsultatua: 2017-05-30).\n↑ a b c d e f g h i CIA - World Factbook: Somalia, cia.gov\n↑ Our History. Somali Bantu Community Association of Maine, sbcmala.org (Noiz kontsultatua: 2017-6-1).\n↑ Demographia World Urban Areas. demographia.com (Noiz kontsultatua: 2017-5-31).\n↑ a b c d e f g h i j k l m n Somalia City & Town Population Geography Population Map cities coordinates location. tageo.com (Noiz kontsultatua: 2017-5-31).\n↑ Somalia Population (2016) – World Population Review. worldpopulationreview.com (Noiz kontsultatua: 2017-5-31).\n↑ Bosaso Municipality – Districts, bosasomunicipality.com\n↑ Gaalkacyo, jubba-airways.com.\n↑ "Somalia economy stronger than others in Africa, UN-backed meeting says", un.org\n↑ The Only Anarcho-Capitalist City in the World. utopiaorbust.wordpress.com (Noiz kontsultatua: 2017-6-1).\n↑ Acnur alerta de “muertes masivas” por hambrunas en el Cuerno de África, Nigeria y Yemen. internacional.elpais.com (Noiz kontsultatua: 2017-6-1).\nAlakrana atunontziaren bahiketa\nBNF: 15324606g (data)\nOrriaren azken aldaketa: 3 iraila 2021, 18:48.


Gobierno Vasco Irekia :: 33.000 kontsulta jaso ditu terrorismoaren kontrako webguneak martxan jarri zenetik\n33.000 kontsulta jaso ditu terrorismoaren… http://www.irekia.euskadi.net/eu/news/5376 berria\nIa 500 pertsonak terrorismo eta bere inguruari buruzko informazioak eman dituzte\nHiritarren kolaborazioa terrorismoaren kontra agerian geratu da azken urtean zehar, joan den maiatzean Ertzaintzako Terrorismoaren Kontrako eta Informazio Dibisioak martxan jarritako webguneak jasotako 32.666 bisiten bidez. Faktore honek, eta batez ere denboran zehar egindako ikerketen mantentzeak, Ertzaintza ahalbidetu dute ETA eta bere inguruaren kontrako borroka nabarmenki sustatzeko. Hiritarrek ia 500 ekarpen egin dituzte atarian, eta horietako asko garrantzitsuak izan dira ikerketa ildoak finkatzeko.\n2010eko urrian, Rodolfo Aresek Ertzaintzako terrorismoaren kontrako jarrera laburbildu zuen: "Euskadin emandako ekintza terrorista eta hilketa guztiak ikertzen jarraituko du, argitu, egileak atxilotu eta justiziaren esku jarri arte". " Inor ez da zigorrik gabe geratzen jarduera terroristak egiten dituenean", azpimarratu zuen Herrizaingo Saileko euskal Sailburuak.\nKonpromiso hau hartuta, Ertzaintzako Terrorismoaren Kontrako eta Informazio Dibisioak sare terroristaren aurkako ikerketak sustatu zituen joan den urtean zehar, webgune bat martxan jarrita. Hala, hiritarren kolaborazioa kanalizatzeko eta, aldi berean, ETAren jarduera eta atentatuen (orain dela urte batzuk emandako batzuk ere) inguruko ikerketak sakontzeko.\nAtentatu terroristak, kale borrokako ekintzak edo, soilik, inguru bortitzaren kolaboratzaileek leku publikoak ikonografia ilegalaren bidez usurpatzeko ekintzak argitzeko pertsona askoren parte-hartzeak 2010eko maiatzaren 12an martxan jarritako terrorismoaren kontrako webguneak 32.666 bisita jasotzea erraztu du. 487 informazio ekarpen egin dituzte hiritarrek, eta horietako batzuk Ertzaintzaren ikerketetan erabilgarriak izan dira.\nUrteetan zehar mantendutako ikerketak\nWebgunearen ekimenarekin batera, ETAren kontrako Ertzaintzaren pertseberantzia politika daukagu, ikerketa ildoak denboran zehar irekita mantendu direla emaitza garrantzitsuak lortzea ahalbidetu duten aztarna eta ekarpen tekniko berriak (DNA analisien emaitzak bezala) aurkitzeko.\nHorrela, joan den urtean zehar Tontor eta Kresala komandoak desegin eta hainbat atentatu argitu ziren, besteak beste, 2003ko otsailean emandako Joseba Pagazaurtunduaren hilketa (Ertzaintzak ez zuen ikerketa hori alde batera inoiz utzi, egileak identifikatzeko frogak aurkitu zituen arte) edo 2008ko irailean Ondarroako Ertzain-etxeak jasandako bonba-auto erasoa (7 agente suertatu ziren zaurituta).\n2008ko apirilean Elgoibar herri gipuzkoarreko PSE alderdiaren egoitzan lehergailu baten jartzea eta 2005eko irailean Avilako industrialde batean bonba-furgoneta baten kokatzea ustezko egileen atxiloketarekin argitutako beste atentatu batzuk dira. 2010ean zehar, hainbat zulo aurkitu eta armamendu zein material leherkorra konfiskatu dira.\nOrotara, 2010ean, Ertzaintzak ETAko ustezko kide edo kolaboratzaile izateagatik hamaika pertsona atxilotu eta hogeita bat egotzi ditu.\nHarrobi terroristari dagokionez, kale borroka edo ordena publikoko ekintzekin erlazionatutako berrogeita zazpi leporatze eta atxiloketa eraman ditu aurrera Ertzaintzak. Orain dela urte batzuk gertatutako sabotaje batzuen egileak identifikatu dira; horretarako, kasuak irekita mantendu ziren ikerketak alde batera utzi gabe, atxilotuak eta delituak erlazionatzeko frogak aurkitu arte.\nZorrotza eta La Peña auzo bilbotarretan autobusen erretzea, 2000ko abuztuan eta 2002ko otsailean hurrenez hurren, Portugaleten hainbat agente zauritu zituen Ertzaintzako patruila baten aurkako erasoa, 2001eko abuztuan, Donostian autobus baten erretzea, 2008ko irailean, eta azken hamarkadan emandako kale borrokarekin erlazionatutako beste hainbat ekintzen egileak Agintaritza Judizialaren esku daude, nahiz eta denbora igaro den.\nUrte honi begira, Ertzaintzako Terrorismoaren Kontrako eta Informazio Dibisioak argitu gabe dauden ekintza terrorista eta kale borrokarekin erlazionatutako ekintzen ikerketarekin jarraitzen du, egileak atxilotzeko eta Agintaritza Judizialaren esku jartzeko.\nweb antiterrorista kontsultak ETA Ertzaintza Berri honen iruzkinen RSSa


Miguel de Unamuno BHI - Wikipedia, entziklopedia askea.\nMiguel de Unamuno institutuaren eraikina eta Minerva erromatar jainkosaren irudia. Irudi gehiago\n43°15′39″N 2°55′58″W / 43.2608°N 2.932758°W / 43.2608; -2.93275843°15′39″N 2°55′58″W / 43.2608°N 2.932758°W / 43.2608; -2.932758\nMiguel de Unamuno Batxilergo Heziketako Institutua eta Merkataritza Eskola Bizkaiko Bilbo hiriburuan dagoen bigarren mailako heziketako institutu eta ikastetxe bat da.\nAlfonso XIII, institutuko paraninfoan\nIzena Miguel Unamuno bilbotar filosofo eta idazlearen omenez darama. Izen hori izan baino lehenago Alfontso XIII.a izena izan zuen.\nBilbon, oraindik ere jende askok Martin Bertendona BHI eta Miguel Unamuno BHI izena duten eta etxadi berean dauden institutuei Institutu Zentrala deitzen die.\nAbando auzoaren hegoaldean dago, Poza Lizentziatuaren kalearen 1. zenbakian, eta Elkano kalea eta Bertendona kalearen izkinan, Urkixo Zumarkaletik hurbil, bai eta Gardoki kalearen 11. zenbakiko eraikina, Bizkaiko Foru Liburutegia, Guridi eraikina eta Mutua Universal eraikinaren parean ere.\nMartín de Bertendona BHI eta EHUko Enpresa Ikasketen Unibertsitate Eskolarekin batera etxe-bloke berberean dago. Martín de Bertendona BHIk eta Unamuno BHIk bi eraikinen artean dagoen etxartea, jolastokia, partekatzen dute.\n1847an “Instituto Vizcaino de Primera Enseñanza” jatorri-izenaz Bilboko Uri Zaharrean sortu zen eta handik hona Bilboko institutu historikoa izan da, bertan bilbotar eta bizkaitar asko eskolaratu direlarik. Beste institutu batzuk sortu ondoren ere hasieran eta luzaroan gaztelaniaz “El Insti” zena “El Central” bihurtu zen, berez Bilboko Institutua.\n1888an historian lehendabiziko euskara katedra institutu honetarako sortu zen. Ikasle ohia, geroago Euskaltzaindiaren fundatzaile eta lehendakaria izango zen Resurreccion Maria Azkue lehen katedraduna izan zen. Azkuerekin batera, lehen euskara katedra lortzeko Sabin Arana, geroago politikan ospetsu egingo zena, eta Miguel de Unamuno lehian parte hartu zuten. Azkuek 11 boto eta Unamunok 3 boto eskuratu eta Azkuek eraman zuen katedra.\nEgun institutuak betetzen duen gunean XIX. mendean parke batek inguraturiko Zumeltzu jauregia zegoen. Zumeltzuko Josefina Ibarretarena. Bertan, 1926an Ricardo Bastida eta Diego Basterra arkitektoek gaur egungo eraikina proiektatu eta eraiki zuten. 1927ko urriaren 1ean inauguratu zuten. 1960an Jesus Basterretxea arkitektoak zaharberritu zuen.\nMoisés Huerta eskulturagilearena da Bertendona kalearekin izkina egiten duen Minerva jainkosaren estatua.(1925)\nMinerva erromatar jainkosaren irudia.\n↑ a b «BilbaoIzan, POZA, LICENCIADO KALEA» www.bilbao.eus (Noiz kontsultatua: 2018-04-08).\n↑ «Aurkezpena eta historia - 2014-2020, IES·Martín De Bertendona·BHI | Bertendona kalea, 5. 48008-BILBAO» martindebertendona.hezkuntza.net (Noiz kontsultatua: 2022-04-06).\n↑ Hizkuntza Politikarako Sailordetza, 3/20 or..\n↑ (Gaztelaniaz) Sáenz de Gorbea, Xabier. (2004). [http://www.euskomedia.org/PDFAnlt/arte/23/23091138.pdf «Escultura y escultores vascos (1875-1939)»] (pdf) Ondare, 23.\nMiguel de Unamuno institutuaren webgunea\n(Gaztelaniaz) Bilboko Merkataritza institutua eta eskola. Bilbaoarquitectura.com\nMultimedia: IES Miguel de Unamuno y EU de Estudios Empresariales\nOrriaren azken aldaketa: 6 apirila 2022, 11:52.


Marketina oso krudela da\n2020ko urtarrilaren 22a, asteazkena | Ordua Euskal Herrian 23:55:37\nLotu arnesa, eta...\nJosune BereziartuDani Blanco\nEskalatzea beti gorago joatea da?\nNiretzat kontua ez da zer egiten duzun, nola egiten duzun baizik. Horma bakoitzaren aurretik lan, esfortzu, eta ibilbide bat dago, eta horrek erakartzen nau, horrek motibatu.\nOso polita... mundu guztia azken emaitzarekin geratuko ez balitz.\nJendeak titularra irakurtzen du, ez artikulua, emaitza ahaleginaren isla dela sinesteraino. Baina horma txiripaz igo baduzu, zer? Eta zorte txarraren erruz egin baduzu kale?\nEsadazu sistemak egiten duela kale eskalada lehiaren espektrotik agertuz.\nNatura eta norbere buruarekiko lehia ez dira txarrak. Zergatik uste duzu idatzizko araurik eta arbitrorik gabe moldatu garela hainbeste urtean? Hori posible egin duten baloreak distortsionatzen dituenak soilik ikusiko du eskalada lehiaren espektrotik.\nNahi duzuna, baina zu badaezpada kirol eskaladatik alpinismora pasa zara!\nSortzailea izan nahi dut, etengabe ate berriak ireki, eta kirol eskaladan zabaldu nitzakeen ate guztiak irekita neuzkan. Errepikatzeak deseroso sentiarazten nau, eta aurrera egiteko mundu berri eta ezezaguna behar nuen aurrean.\nEskalatzailea ez, zu filosofoa zara!\nMendia bizimodu bezala ulertu dut beti, ez lehia gisa. Bidaiatu, mila izarreko hotelean lo egin, mundua konpondu... Ni hasi nintzenean ez zegoen rokodromorik, eta eskalatzera joateak guretzat suposatzen zuenak diskurtso bat sortu eta sentiarazi zigun.\nMendizaletasuna tabernara joateko Ternua galtzak eta Salomon botak janztea baino gehiago da, ala?\nEuskaldunak janzkeraz haragoko mendizaleak gara. Mendizaleak ez gara Pirinio edo Alpeetara goazenak soilik. Zer uste duzu direla Adarra, Txindoki, Anboto edo Larrunera doazenak? Eta perretxikuzaleak?\nPerretxikuzaleari bai, baina alpinistari zer axola dio aurrena edo bigarrena izateak?!\nMarketina oso krudela da. Marketinaren ikuspegitik, aurrena izateak ematen dizuna kentzen dizu bigarrena izateak.\nJakina, jan nahi duen eskalatzaileak komertzialak baino gehiago jakin behar du marketinaz.\nBeti mantendu dut askatasuna. Egin dudana egin nahi nuelako egin dut, ez esponsor batek agindu didalako. Ez diet inoiz markarik hitzeman, bidean aurrera egiteko modu jakin bat baizik. Hori onartzen ez duena haizea hartzera bidaltzeko ez daukat arazorik.\nAlpinismoaren matraka ere saldu diezu ala Josune zarelako babesten zaituzte?\nAlpinismoa baino askoz errazago saltzen da kirol eskalada. Zergatik? Kirol eskaladan edo himalayismoan titular motz bat ematea oso erraza delako, baina alpinismoan zer zentzu dauka aurrena izateak? Zorionez, nire kasuan, nire ibilbidea nire nortasunaren isla da.


Urtarrilaren 20a egun berezia izan ohi da donostiarrentzat. Udaletxe zaharreko kanpaiek gauerdiko 12ak jo eta Sarriegiren martxaren lehen notak eta lehen danbor-doinuak entzutearekin batera, alaitasunez, algaraz eta umore onez beteriko festa lehertzen da. Aurtengo urtarrilaren 20a, are bereziagoa eta hunkigarriagoa izango da. Ez soilik donostiarrentzat, baita gainerako gipuzkoar eta euskal herritarrentzat ere. Izan ere, egun\n15 AZA 14\nMaribel Vaquerok, Gipuzkoako Foru Aldundiko Bizikidetzaren eta Giza Eskubideen Zuzendariak, memoria inklusio bat garatzekoan gazteen garrantzia azpimarratu du. Meroriaren eguna dela eta aste osoan zehar burutzen ari diren ospakizun ezberdinetara gehitu da Euzko Gaztedi (EGI) eta ekitaldia egin dute Donostiako Sagues-eko Nestor Basterretxearen “Bakeraen Uxoa” eskulturaren ondoan. Topaketa honetan parte hartu du Maribel Vaquerok,\n15 URR 12\nUrriak 12, hispanitate eguna, ospatzeko ezer.\nUrteko jai egunak finkatuta datozkigu tamalez espainiar estatutik, beraien artean gaurkoa, urriak 12. Guretzat jai eguntzat ez dugun honetan, zera aldarrikatu nahi dugu: -Ez ditugu gureak ez diren jaiak ospatu nahi. -Ez dugu gure identitatearekin bat ez datozen jaietan parte hartu nahi. -Gure kultura eta herritartasuna zapuztu nahi dutenak ez ditugu goraipatuko. Euzko\n15 ABU 30\nEGI-kideek Zarauzko ekitaldiarekin batera eman diogu hasiera kurtsoari\nAurten ere, abuztuko azken ostiralean, EAJk ikasturte politiko berriari hasiera emateko Zarauzko ekitaldian izan gara Gipuzkoako EGI -euzko gaztedi- osatzen dugun kide eta lagunok. Egutegian gorriz markaturiko egun hau aukera paregabea izaten da urte osoko proiektua EGIkide guztiekin elkarbanatu eta oporren ostean lan-talde osoa martxan jartzeko. Aurrean ditugun erronka eta proiektuei aurre egiteko gogotsu, indarberrituta\n15 UZT 30\nGipuzkoako EGI berritu da eta Ainhoa Usandizaga oriotarra izango da idazkari berria\nGipuzkoako EGIko idazkari berria eta Erki Kontseiluko kideak izendatu dira. Udarako oporren aurretik ospaturiko azken batzarrean, Gipuzkoako EGIko idazkari berria eta Erki Kontseiluko kideak hautatu dira. Orain arte Donostiako Jon Insausti Maisterrena Gipuzkoako idazkaria zenak, bere erreleboa eman dio Ainhoa Usandizaga oriotarrari. Eratutako talde berriak orain dela urte batzuk sortutako dinamikarekin jarraituko du lanean. Gazteria\n14 ABE 23\nEGIren San Tomas ELA gaixotasunaren alde\nEAJko gazteok postua jarri dugu Donostiako San Tomas egunean Alboko Esklerosi Amiotrofikoaren alde dirua biltzeko. Hirugarren urtez, Eusko Gaztedi Indarrak, EGIk,ekimen solidarioa antolatu du San Tomas egunean. Aurtengoan, Esklerosi Amiotrofikoaren (ELA) alde egin dugu eta, horretarako, postua jarri dugu Donostiako Alde Zaharreko Trinitate enparantzan. Goiz goizetik hasita, txistorra eta edariak saldu ditugu, eta bildutako dirua gaixotasun honen\n14 URR 19\n14 IRA 22\nAskegunea eta 28 gazte auziperatuak\nGipuzkoako EGIk uste du iraganeko estatuaren salbuespen neurrien estrategia bati erantzuten diola egindako 28 gazteen epaiketak, Segi erakundeko kide izate hutsa talde armatuko kide izateko egozten delarik. Asko dira prozesuaren zilegitasuna kolokan ipintzeko ditugun arrazoiak, prozesua aurrera eramateko oinarri gisa erabili diren adierazpenak torturapean burutuak izan direla salatu baitute. Ekintza hori argitu beharko litzateke eta\nEskozian etorkizunari YES esaten zaio\nEskoziako prozesuak argi uzten du autodeterminazio prozesuak ez direla ez anakroniko ezta antinaturalak ere Adibide eredugarri bat jartzen du mahai gainean, non Estatuen Lurralde integritatearen printzipioek ez duten Herrien Erabakitzeko Eskubidea zanpatzen eta oztopatzen. Datorren irailaren 18an, Eskoziar herritarrek euren etorkizunaren norabidea finkatuko duten galderari erantzungo diote. Eskoziarren nahiaren isla izango den erantzuna bilatzen\n14 IRA 02\nEGI Gipuzkoako kide den Ane Gil, DVk eginiko elkarrizketan\nGauzak ez dira aldatzen etxeko sofan eserita Ane Gil EAJko militantea “Kexatzeak soilik helburu duen jendeak ez du balio; mugitu egin behar gara eta arrazoiz kexatu”. Ane Gil aurreko urtean alderdikidetu zen EAJ/PNV alderdira, udan hain zuzen ere, eta bere erabakiaz pozik dagoela aitortzen du. Militante xume gisa, “gustura laguntzen dut alderdia ahal dudan


Azaroa Kresalan | Zinema | Pantaila handian\nYou are here: Home ∼ 2013 ∼ November ∼ 04 ∼ Azaroa Kresalan\nPublished by Kristina Zorita Arratibel on 4 November, 2013 | Leave a response\nEmakumeen hilabetea izango dela esan didate Kresalatik. Pelikula gehienek emakumeak baitituzte protagonista: zuzendaria emakumea delako edo/eta gaia emakumeen inguruan da. Hortaz gain, dokumentalari egiten dioten tartetxoa era izango du Donostiako zineklubak.\nHasteko gainera gaur bertan homosexualek Frankismoan jasandako errepresioa gogoratzen digun dokumentala izango da ikusgai. Javi Larraurik filmatutako “Testigos de Un Tiempo Maldito” emango da arratsaldeko 19:30tan. Dokumentala aurkezteko EGHAMeko Josetxo Quiroga izango da aurkezle.\nBeste dokumental bat emango da hemendik bi astetara. Bertha Gaztelumendi kazetariak egindako “Tximeletak Burdinean“. Ordubetez indarkeri mota desberdinen biktimen testigantza entzuten dira. Euskal Herriko biktimen testigantzak dira baina nazioarteko beste konfliktoen adituak ere aditu daitezke. Zuzendariak, Bertha Gaztelumendik, aurkeztuko du saioa.\nBeste kazetari batek, Begoña Ameztoyk proposatu zuen datorren astean ikusiko den filma. Berak jendeaurrean komentatuko du gainera “Inchallah Dimanche” (“Igandean, Jainkoak nahi badu”) film aljeriarra. Frantziara gizonarekin eta familiarekin bizitzera joan beharko duen emakume baten istoria. Sufritzen dituen integrazioa arazoak eta horiek gainditzeko egindako irudikatzen ditu pelikulak. Zuzendariak, Yamina Benguiguik bere filmetan generozko gaiez hitzegiten du. Yaminaren aita Aljeriako mugimendu independentistaren buruetako bat izan zen. Frantziara ekarri zuten preso eta alaba Lille hirian jaio zen. Egun Yamina François Hollanderen gobernuan dago.\nHilabetea bukatzeko, Bertrand Bonellok duela bi urte filmatutako “L’Apollonide – Souvenirs de la Maison Close” film frantziarra emango dute. XX. mendearen atarian, putetxe baten istorioak kontatzen digu filmak. Cannesen lehiatu zen eta komunikabideetako batek “film feministatzat” jo zuen.\nPosted in Zinema Alternatiboa Tagged gay errepresioa, Kresala, mundu arabiarra


Irekia Eusko Jaurlaritza - Gobierno Vasco :: Ermuko tren geltoki berria 2019ko urtarrilean hasiko da zerbitzua eskaintzen\nErmuko tren geltoki berria 2019ko urtarrilean …\nErmuko tren geltoki berria 2019ko urtarrilean hasiko da zerbitzua eskaintzen\n\n\nErmuko tren geltoki berria 2019ko urtarrilean hasiko da zerbitzua eskaintzen Iturria: Irekia\n\n\n\n\n\n\n\n\n\nMartxan jartzen denetik, ibilbidea egiteko denbora bi minututan murriztuko da\n30 milioi euroko inbertsio kostua duten lanak azken fasean sartu dira\n1.500 metroko trenbide bikoizketari esker, trenbideko zirkulazioak fidagarritasun eta segurtasun gehiago izango du\nArantxa Tapia Eusko Jaurlaritzako Ekonomiaren Garapen eta Azpiegitura Sailburuak iragarri duenez, Ermuko tren geltoki berria datorren urteko urtarrilean hasiko da zerbitzua ematen. Geltokiarekin batera, N-634 errepidearen gaineko bide-zubi berria eta ondoko tunela ere estreinatuko dira, Bilbo-Donostia trenbide linean 1.500 metro hartzen dituen trenbide jarduketaren barruan. Urbanizazio lanen azken ukituak geratu dira amaitu barik, eta horiek datorren udaberrian bukatuko dira.\nTapiak, gaur arratsaldean, herri horretako trenbide saihesbidearen lanen barruan dagoen Ermuko tunelaren bi aldeen kale edo bat egite ekitaldira etorri izana baliatuz iragarri du. Ekitaldi horretan Carlos Totorika alkateak, Antonio Aiz Azpiegitura Sailburuordeak eta Aitor Garitano eta Imanol Leza ETSko eta Euskotreneko zuzendari nagusiek hartu dute parte.\nKilometro bateko tunel berriaren kalea edo bat egitea\nLan horiei esker nabarmen hobetuko dira Ermurako trenbide sarrerak, egungo trazatua optimizatuko egingo duen kilometro bateko tunelaren eraikuntzari esker. Kalea edo bat egitea, Ermura ematen duen iparraldeko ahokaduratik ehun metrora eta Zaldibarko udalerrian dagoen hegoaldeko ahokaduratik 900 metrora egin da. Horrela, tunela osorik zulatuta dago, eta baita horren barruan, trenbideko operazioak errazteko, dagoen 120 metroko luzerako maniobren mahuka ere. Ermua aldeko azken ehun metroak, gainera, hormigoiztatuta daude jadanik (dagoeneko egina dute behin betiko estaldura).\nTrenbide bikoitzeko trazatu berriak 1.500 metroko luzera du. Hasiera Eitzaga inguruan, Zaldibarko udalerrian, izango du, eta ia osorik joango da tunel barruko trazatua duen saihesbidetik (1.025 metroko luzerakoa), Ermuko sarreraraino. Bertan, N-634 errepidea gurutzatuko du 40 metroko luzerako bide-zubi baten bitartez, geltoki berrira iritsi aurretik. Ondoren, egungo trenbidearekin bat egingo du berriro, Izelaieta kaleko azpialdeko igarobidearen aurretik. Jarduketa horri esker, Oletxeko trenbide-pasagunea kendu ahal izango da.\nTunelaren ahotik, N-634 errepidea gainditzeaz gain, kristalezko estalkia duen nasaren parte bat jasoko duen bide-zubia ikusteko aukera izan zuten bertaratutakoek. Zutabeak eta estribuak egikaritu ostean, une honetan Euskal Trenbide Sarea taulategiaren enkofratuaren muntaketa lanak egiten ari da.\nGeltoki altxatua, 80 metro luze den erdialdeko nasarekin\nGeltoki berriari dagokionez, oso fase aurreratuan dago. Barrualdeko horma egitura amaituta dago, eta hasi dira jadanik estaldura, zoladura, iturgintza eta barne arotzeria lanak. Bide-zubian hormigoia botatzeko eta tunela estaltzeko lanak amaitu ondoren, instalazio elektromekaniko, seinaleztapen, komunikazio… lanei ekingo zaie.\nEgiten ari diren lanekin, geltoki moderno eta iristerraza emango zaio Ermuari, 80 metro luze den erdialdeko nasarekin. Halaber, irisgarritasun eta segurtasun gehiago izango du, aurrekoa kurban zegoelako eta unitateetatik nasara zegoen tartea handiagoa zelako.\nHorrez gain, geltoki berria eraikitzeko lanei esker, orain arte eskailera eta igogailu bitartez lotuta egon diren Valdespinako parkea eta N-634 errepidearen ondoko plaza bereizten dituen trenbideko ezponda kendu ahal izango da. Etorkizunean, aisiako bi leku horien lotura pertsona guztientzako irisgarria izango da, inolako mugarik gabe, azpialdeko igarobideari esker.\n2 minutu gutxiago eta hobekuntzak herritarrentzat\nObraren parte handia egin eta kale edo bat egite ekitaldian egon ondoren, Arantxa Tapia pozik agertu da lanen aurrerapen maila ikusita. Lanek 30 milioi euroko kostua dute (obra zibila eta instalazioak barne), eta martxan jartzen denean azpiegitura berriak ekarriko dituen onurak azpimarratu ditu. “Gehien bat tunelean joango den trazatu berriari esker Ermuko biztanle askori eragindako eragozpenak desagerraraziko dira eta, horrez gain, ibilbidea egiteko denbora bi minututan murriztuko da”, adierazi du.\nHalaber, sailburuak gehitu duenez, trenbidearen bikoizketak “zerbitzuaren segurtasuna eta fidagarritasuna hobetzen” lagunduko du. Azpimarratutako beste puntu bat, “geltoki berriaren ingurune osoak hirigintzaren eta irisgarritasunaren aldetik izango duen hobekuntza” izan da.\ntapia_estacion_ermua.mp3 behera kargatu (8 MB)\ntapia_tunela_ermua_eu.mp4 90 MB\nrecursos_tapia_estacion_erm... 300 MB\ntapia_estacion_ermua_portad... 800 KB (jpg)\ntapia_estacion_ermua_05.jpg 7 MB (jpg)\ntapia_estacion_ermua_01.jpg 5 MB (jpg)\ntapia_estacion_ermua_02.jpg 6 MB (jpg)\ntapia_estacion_ermua_03.jpg 7 MB (jpg)\ntapia_estacion_ermua_04.jpg 7 MB (jpg)\ntapia_estacion_ermua_06.jpg 7 MB (jpg)\ntapia_estacion_ermua_07.jpg 7 MB (jpg)\ntapia_estacion_ermua_08.jpg 6 MB (jpg)\ntapia_estacion_ermua_09.jpg 5 MB (jpg)\ntapia_estacion_ermua.jpg 7 MB (jpg)\nCarlos Totorika Ermuako alkatea\nLoiolan trenbidea hirigintza aldetik integratzeak 17.600 metro karratu berreskuratu ditu herritarrentzat\n2015.eko martxoak 23\nUrkullu Lehendakariak Donostialdeako Metroaren Altzako geltoki berriko obren aurrerapena egiaztatu du\nJaurlaritzak udazkenean hasiko ditu Ermuko geltoki berria eraikitzeko lanak\nEusko Jaurlaritzak Hendaiako Euskotrenen geltokia zaharberrituko du\nEusko Jaurlaritzak udara aurreratu du Amaña-Ardantza zatia bikoizteko lanen hasiera\nEusko Jaurlaritzak hasiera eman die Ermuko geltoki berria eraikitzeko lanei\n2012.eko irailak 06\nEibarko eta Azitaingo geltoki berriak eta Txarakua-Azitain zatiaren desbideraketa zerbitzua eskaintzen hasi dira\n55/2019 EBAZPENA, uztailaren 29koa, Jaurlaritzaren Idazkaritzako eta Legebiltzarrarekiko Harremanetarako zuzendariarena, erabaki bat argitaratzea xedatzen duena. Erabaki horren bidez, Red Ferroviaria Vasca-Euskal Trenbide Sarearen gomendio uzten dira Bilboko…\n113/2019 EBAZPENA, azaroaren 19koa, Jaurlaritzaren Idazkaritzako eta Legebiltzarrarekiko Harremanetarako zuzendariarena, zeinaren bidez xedatzen baita argitara ematea Red Ferroviaria Vasca-Euskal Trenbide Sareari zenbait jarduera egiteko emandako gomendioa…\n171/2018 EBAZPENA, abenduaren 28koa, Jaurlaritzaren Idazkaritzako eta Legebiltzarrarekiko Harremanetarako zuzendariarena, zeinaren bidez xedatzen baita honako hau baimentzen duen erabakia argitara ematea: Euskal Autonomia Erkidegoko trenbide-sare berriaren…\n45/2019 EBAZPENA, maiatzaren 14koa, Jaurlaritzaren Idazkaritzako eta Legebiltzarrarekiko Harremanetarako zuzendariarena, zeinaren bidez xedatzen baita argitara ematea Red Ferroviaria Vasca-Euskal Trenbide Sareari zenbait jarduera egiteko emandako gomendioa…\nEBAZPENA, 2017ko martxoaren 21ekoa, Garraio Azpiegituraren zuzendariarena, zeinaren bidez jendaurrean jartzen baita aireporturako lurrazpiko sarrerari buruzko informazio-azterlana. Tartea: Ola-Sondika.


Ekologistak Martxan - Nafarroa: EKOLOGISTAK MARTXAN-EK SALATU NAHI DU TRINIDAD REMIREZ IRUINDARRAREN HERIOTZAREN JATORRIAN BIZIKLETA BIDEAREN DISEINU NEGARGARRIA DAGOELA\nEkologistak Martxanen aburuz, segurtasun, ibilbide, lehentasun, ikuspen, funtzionaltasun edo konektibitate irizpide argirik ez dute segitzen Iruñean paratzen ari diren bizikleta bideek. Are gehiago, bizikleta bideak egiteko tenorean, badirudi Iruñeko Udala mugitzen duen bakarra dela gero eta kilometro gehiago egitea, kilometro horiek benetan erabilgarriak ote diren kontuan hartu gabe.\nEkologistak Martxanek, prentsa ohar hone bidez, bere doluminak, animoak eta elkartasuna helarazi nahi dizkio Trinidad Remirezen familiari. Gainera, jakinarazi nahi diegu gure sostengua izanen dutela diseinu kriminal honen erantzuleen aurka abia ditzaketen ekimenetan.\nEkologistak Martxanek, ohi duenez, Iruñeko bizikletazaleei gomendatzen die errepidetik ibil daitezen, eta ez espaloitik edo bizikleta bideetatik. Bizikleta oso garraiobide aproposa da Iruñean ibiltzeko, automobilaren alternatiba da (eta ez oinezkoena), eta eskubide bera du (edo eskubide gehiago, ez baitu kutsatzen) errepidean ibiltzeko. Bizikleta bide txarrek ez dute segurtasunik ematen, segurtasun sentsazio faltsua baizik. Horregatik, pentsatzen dugu Iruñean hobe dela errepidetik joatea. Baina, hori bai, Ekologistak Martxanek ziklistei erran nahi die jar dezatela haien segurtasuna, haien bizia, bertze ezerren aitzinetik. Azkenik, eskerrak eman nahi dizkiegu, Trinidad Remirezen modura, bizikleta eguneroko garraiobide gisa erabiltzen dutenei.\nIruñean, 2011ko martxoaren 3an


Aldi baterako ezgaitasuna/langabezia\nPrestazioa, oinarri arautzailearen (OA) eta hari aplikatu ahal zaizkion ehunekoen arabera dagoen laguntza da.\nEzintasunaren hasiera-dataren aurreko hilabetean langilearen kotizazio oinarria kotizazio horren egun kopuruarekin zatitzearen emaitza da (zatitzailea 30 izango da langileak hileroko soldata badu; eta 30, 31 edo 28, 29 eguneroko soldata badu).\nHala ere, langilea ezgaitasuna hasi den hilabete berean sartzen bada enpresan, hilabete horretako kotizazio oinarriari benetan kotizatutako egunak zatituta lortzen den emaitza hartuko da OAtzat. Benetan kotizatutako egunak ere zatitzailetzat hartuko dira, aurreko hilabete natural osoan langilea altan izan ez bada.\nLan istripu edo lanbide gaixotasun kasuetan:\nOA bi batugai gehituz lortuko da:\nAurreko hilabeteko kontingentzia profesionalengatiko kotizazio oinarria, aparteko ordurik gabe, zati aipatu kotizazioari dagokion egun-kopurua.\nAurreko urte naturaleko aparteko orduengatiko kotizazioa zati 365 egun, langileak enpresan duen antzinatasuna txikiagoa bada izan ezik; halakoetan, enpresako laneko altaren egunak jakinaraziko dira, baja-hilabetekoak izan ezik.\nEnpresa guztietako kotizazio oinarriak zenbatuta kalkulatuko da kotizaziorako indarrean den gehienekoa aplikatuta.\nLanaldi partzialeko langileen kasuan, edozein izanda zerbitzua ematearen iraupena:\nEguneko OA honela kalkulatzen da: laneko azken altaren datatik egiaztatutako lanaldi partzialeko kotizazio-oinarrien batura (gertaera eragilearen aurreko 3 hilabeteetan, gehienez ere) zati epe horretako egun natural kopurua.\nPrestazioa langilea aldi baterako ezgaitasun-egoeran dagoen egun natural guztietan ordainduko da.\nAurrekoak ez du eraginik izango aldi baterako ezgaitasun (ABE) egoeraren gehieneko iraupen-aldian, egoera horretan egoteko egun natural kopuruari erreferentzia eginez gauzatuko dena.\nJarduera eteten denean, Erakunde kudeatzaileak edo laguntzaileak bere gain hartzen duenean prestazioaren ordainketa, berriro kalkulatuko da oinarri arautzailea:\nEguneko OA berriaren emaitza gertaera eragilearen dataren aurreko 3 hiletan enpresan egiaztatutako kotizazio oinarrien batura aldi horretako egun naturalen kopuruarekin zatitzearen emaitza izango da.\nLangileak enpresan duen antzinatasuna txikiagoa bada, hauxe izango da eguneko OA: ziurtatutako kotizazio-oinarrien batura zati haiei dagokien egun naturalen kopurua.\nSubsidioa interesduna ABE egoeran den egun natural guztietan ordainduko da.\nLan kontratua amaitzean, prestazioaren ordainketa Erakunde kudeatzaileak edo laguntzaileak bere gain hartzen duenean, prestazioaren zenbatekoa langabeziagatik zegokionaren baliokidea izango da.\nArtisten eta zezenketetako profesionalen arloko langileen kasuan, edozein izanik baja eragin duen kontingentzia:\nOA gertaera eragilearen aurreko urteko kotizazio osoa edo hori urtebete baino txikiagoa denean egiaztatzen den kotizazio epearen eguneko batezbestekoa zati 365 izango da.\nBesteren konturako nekazaritzako langileentzako Sistema berezian dauden langileen kasuan:\n2012-01-01etik aurrera, gaixotasun arruntak eragindako ABE egoeran zehar, eta legeak ezarritako baldintzetan, OAren zenbatekoa ezin izango da izan medikuaren bajaren aurreko azken 12 hiletan zehar benetan lan egindako egunei dagokien kotizazio-oinarriaren hileko batezbestekoa baino handiagoa.\nEtxeko langileen Sistema berezian dauden langileen kasuan:\nOA medikuaren bajaren aurreko hilabetean langileak zuen kotizazio-oinarria 30ekin zatituta kalkulatuko da. Oinarri hori ABE prozesu osoan zehar mantenduko da, berriro gaixotzen den aldi guztiak barne, kotizazio oinarri bakarrean aldaketaren bat gertatzen den kasuetan izan ezik. Halako kasuetan, azken oinarria hartuko da kontutan.\nGaixotasun arrunten eta lanekoak ez diren istripuen kasuan:\n%60 4. egunetik 20. egunera, azken hau barne.\n%75 21. egunetik aurrera.\nLan-istripuen eta laneko gaixotasunen kasuan:\n%75 eskubidea jaio den egunetik aurrera.\nLangilea kontingentzia arruntek eragindako aldi baterako ezgaitasun (ABE) egoeran denean eta egoera hori bitartean kontratua iraungiten bada:\nABEgatik prestazioa jasotzen jarraituko du, dagokion langabeziaren prestazioaren kopuruan, egoera agortu arte. Orduan, kontratua egoera horretara legez daramatzan arrazoiren baten ondorioz iraungi denean, langabeziko lege-egoera izango du eta, beharrezko baldintzak betetzen baditu, langabeziarengatik dagokion prestazioa jasotzekoa, laneko kontratua agortu denean, edo langabeziarengatiko subsidios jasotzekoa. Kasu horretan, jada agortutako langabeziagatiko prestazioa jasotzeko epealditik deskontatuko da, lan-kontratua iraungitzen den dataren ostean ABE egoeran izandako epealdia.\nSPEEk egingo ditu Gizarte Segurantzaren kotizazioak eta langileari dagozkion kotizazioak osotasunean hartuko ditu bere gain kontsumitu duen aldiarengatik, langabeziagatiko prestazioa eskatu ez denean ere bai, eta jarraitasun-egoerarik gabe, ezgaitasun iraunkorreko edo erretiro egoerengatik, heriotza eta biziraupeneko prestazioa jasotzeko eskubidea ematen duen langilea hiltzen denean.\nLangilea laneko kontingentziek eragindako ABE egoeran denean eta egoera hori bitartean kontratua iraungiten bada:\nABEgatiko prestazioa jasotzen jarraituko du, dagokion kopuru berean, egoera agortu arte. Orduan, langabeziko lege-egoera izango du eta langabeziarengatik dagokion prestazioa jasotzen hasiko da beharrezko baldintzak betetzen baditu. Kasu horretan, kontratua edo langabeziagatiko subsidioa bukatutakoan ABE egoeran egon den denbora ez dago zertan kendu langabeziagatiko prestazioaren epealditik.\nLangilea langabeziagatiko prestazio osoa jasotzen ari denean eta aldi baterako ezgaitasun (ABE) egoerara pasatzen bada, ezberdindu beharra dago:\nABE, lan kontratua indarrean dagoen bitartean hasitako prozesu batengatik berriz gaixotzearen ondorio den kasuetan:\nABEgatiko prestazioa jasoko du, hain zuzen ere, langabeziagatik jasotzen den kopuruaren parekoa.\nKasu horretan eta, behin langabezia aldia amaitu ondoren, ABE egoeran jarraitzen badu, ABEgatik laguntza jasotzen jarraituko du, langabeziagatik zegokion kopuruaren parekoa.\nLaguntza kontingentzia honengatik jasoko du, hain zuzen ere, langabeziagatik jasotzen den kopuruaren parekoa.\nKasu horretan, eta langabezia aldia amaitu ondoren, ABE egoeran jarraituz gero, ABEgatik laguntza jasotzen jarraituko du, IPREMaren %80a hilean, aparteko ordainsariei dagokien zati proportzionala kenduta.\nLangabezia aldia ez da luzatuko.\nLangabeziagatiko prestazioen Erakunde kudeatzaileak Gizarte Segurantzako kotizazioak ordaintzen jarraituko du (enpresaren ekarpena eta langilearen aportazioa murrizten deneko %35eko osagarria).


Pertsona bereziki sentiberek prebentzioaren kudeaketarekin konprometitutako enpresan beren lekua aurkitu behar dute.\nHorixe da «BEREZIKI SENTIBERAK DIREN LANGILEEN GAINEKO KUDEAKETA PREBENTIBOA» mintegi teknikora joan zirenek ateratako ondorioetako bat. Mutualiak antolatu zuen, joan den urriaren 25ean egin zen eta problematika honekin lotutako guztia ondo ezagutzen duten itzal handiko hizlariek parte hartu zuten.\nMintegia Bizkaiko Gurutze Gorriaren Institutuko egoitzan egin zen eta parte-hartzearen aldetik arrakasta handia izan zuen. Gure enpresa kidetuek langile bereziki sentiberak beraientzat segurua eta osasungarria den laneko ingurune batean integratzearekiko konpromisoa eta interesa daukatela erakusten du horrek.\nJardunaldia Mutualiako Prebentzio saileko arduradun Mª Mar Crespo Millan andreak aurkeztu zuen, eta besteak beste, Bartzelonako Unibertsitateko Laneko Zuzenbideko eta Gizarte Segurantzako irakasle Raquel Serrano Olivares andreak parte hartu zuen. Berak gaiaren inguruko araudiaren eta doktrina judizial nagusiaren azterketan sakondu zuen. Bere hitzaldian nabarmendu zuenez, arauzko erregulazioan ezberdintasunak daude, eraginpeko kolektibo bereziki sentiberaren arabera, beharrezko prebentzio-neurrien zehaztasun-mailari dagokionez.\nLaneko Segurtasun eta Higieneko Institutu Nazionalaren (LSHIN) izenean, Institutuko Idazkariordetza Teknikoko goi-mailako teknikari Marta Muñoz Nieto-Sandovalek hitz egin zuen. Enpresa guztiek langile bereziki sentiberak (LBS) identifikatu behar dituztela azpimarratu zuen, eta horretarako, osasuna zaintzeko ebaluazioetako emaitzetan, mutuen gaixotasun profesionalen adierazpenetan eta langileengan oinarritu behar dutela. Nabarmendu zuenez, enpresek prebentzio inklusiboa egin behar dute, langile bereziki sentiberak laneko ingurunetik ez ateratzeko. Horrez gain, enpresek dagokion LBS kolektiboaren arabera kontuan hartu beharreko neurriak eta arauak berrikusi zituen.\nAtsedenaldiaren ondoren, Bizkaiko Laneko eta Gizarte Segurantzako ikuskatzaile José Antonio Carnero Fernándezek hitz egin zuen. Berak, Laneko eta Gizarte Segurantzako Ikuskaritzaren rola azaltzeaz gain, LBSen araudiaren interpretazioari eragiten dioten zailtasun zehatzak nabarmendu zituen eta horren inguruko zenbait epai eta kontsulta komentatu zituen.\nJardunaldia ixteko, Taller Usoa Lantegia SAUko Giza Baliabideen arduradun Mª Ángeles Chaparro Domínguez andreak hitz egin zuen. Bere enpresan pertsona bereziki sentiberak hautatu, hartu, sartu eta babesteari buruzko esperientzia praktikoaz mintzatu zen. Langileen % 90 baino gehiago desgaituak izanda lanpostuak behar bezala egokitzea lor daitekeela eta langileak seguru, osasuntsu eta lan-munduan beren tokia aurkitzeagatik pozik egon daitezkeela transmititzea lortu zuen.


01. Zientzia, Teknologia eta Berrikuntza Plana-ZTBP 2030 - Eusko Jaurlaritza - Euskadi.eus\nEuskadi 2030 Zientzia, Teknologia eta Berrikuntza Plana (ZTBP 2030), Euskadi berrikuntzan aurreratuen dauden Europako eskualdeen artean kokatu nahi duena, bizi-maila eta enpleguaren kalitatea handia izanik.\nSendotu egin da Euskadik ikerketaren eta berrikuntzaren alde egiten duen apustu estrategikoa. Epe luzeko apustua zientzia, teknologia eta berrikuntza sustatzeko, Euskadi digital, berde eta inklusiborako trantsizioa bizkortuko duten palanka gisa. Nazio Batuen Garapen Iraunkorreko Helburuekin konprometitutako plana, Europarekin lerrokatua eta lau zutabetan oinarritua: bikaintasun zientifikoa, lidergo teknologiko-industriala, berrikuntza irekia eta talentua. Hiru erronka nagusi ditu:\n• I+Gko inbertsioak handitzea, batez ere enpresa-sektorean;\n• Enpresa txiki eta ertainetan berrikuntza bultzatzea eta\n• Ikertzaileen artean emakumearen presentzia sustatzea.\nErronka horiek konpontzen laguntzeko, 2030ean Euskadin lortu beharreko zenbait helburu eta xede zehaztu dira, besteak beste:\n• Enpleguaren% 19 intentsiboa izango da ezagutzari dagokionez;\n• Argitalpen zientifikoen% 22 nazioartean gehien aipatzen diren top% 10ean egongo dira;\n• Esportazioen 58a teknologia altuko eta ertain-altuko produktuena izango da;\n• Enpresen fakturazioaren% 20 produktu berriengatik izango da;\n• Enpresen% 60k beren produktuetan edo negozio-prozesuetan berrikuntzak egingo dituzte;\n• Euskadik parte hartzen duen Europako bost ikerketa-proiektutik bat zuzenduko du;\n• Ikertzaileen% 35 doktorea izango da;\n• Ikertzaileen% 40 emakumeak izango dira.\n'RIS3 Euskadi 'espezializazio-estrategian sakontzen da. Horrela, estrategiari teknologia-digital, energetiko-klimatiko eta sozial eta sanitario trantsizio hirukoitzaren bektorea gehitzen zaio, baita zerbitzu aurreratuen eta digitalizazio eta komunikazio teknologien enpresak ere. Horren ondorioz, hiru lehentasun estrategikoak birdefinitu dira: 1) Industria adimenduna; 2) Energia garbiagoak eta 3) Osasun pertsonalizatua, bai eta lau aukera-eremuak ere: 4) Elikadura osasungarria; 5) Ekoberrikuntza; 6) Hiri jasangarriak eta 7) Euskadi sortzailea. Eta zeharkako trakzio-ekimenak sortu dira.\nPlana egiten eta ezartzen parte hartzen dute erakunde publikoek, enpresek, unibertsitateek, ikerketa-zentroek, teknologia-zentroek eta eragile sozioekonomikoek.\nPlanaren proposamena aurkeztea\n2021/01/07 2021/01/07 Amaituta\nPlanari buruzko txostenak egitea\nKoordinazioaren Txostena ztbp-2030.pdf (PDF, 536.59 KB)\naurrekontuen txostena-ztpb-2030.pdf (PDF, 726.93 KB)\neconomiaren txostena.ztpb-2030.pdf (PDF, 202.92 KB)\nOce-ren Txostena.pcti-2030.pdf (PDF, 1.07 MB)\n2021/01/08 2021/02/15 Amaituta\nGobernu Kontseiluak plana onartzea\nAkordioaren memoria-ztpb-2030.pdf (PDF, 122.07 KB)\nGobernu Kontseiluaren Erabakia.pdf (PDF, 122.04 KB)\n2021/02/16 2021/02/24 Amaituta\nZTBP-2030aren garapenaren urteko ebaluazioa. 2021. urtea\nZTBP-2030aren garapenaren urteko ebaluazioa. 2022. urtea\nZTBP-2030en garapenaren tarteko ebaluazioa. 2021-2023 urtea\nZTBP-2030en garapenaren urteko ebaluazioa. 2024 urtea\nZTBP-2030en garapenaren urteko ebaluazioa. 2025 urtea\nZTBP-2030en garapenaren tarteko ebaluazioa. 2024-2026 urtea\nZTBP-2030en garapenaren urteko ebaluazioa. 2027 urtea\nZTBP-2030en garapenaren urteko ebaluazioa. 2028 urtea\nZTBP-2030en garapenaren urteko ebaluazioa. 2029 urtea\nZTBP-2030en amaierako ebaluazioa.


ORDIZIAKO UDALA MADRILEN, FILIPINETAKO INDEPENDENTZIAKO OSPATZEKO EKINTZETAN. Andrés de Urdaneta\nORDIZIAKO UDALA MADRILEN, FILIPINETAKO INDEPENDENTZIAKO OSPATZEKO EKINTZETAN\nOrdiziako Udaleko ordezkaritza, Alejandra Iturrioz Alkate buru zuela, Madrilen izan da pasa den igandean, ekainaren 10ean, Filipinetako enbaxadan Filipinetako independentzia oroitzeko ekintzetan. Urtero antolatzen da ospakizun hori enbaxadan, ekainaren 12tik gertuen dagoen aste bukaeran. Aurten, gainera, Andres Urdaneta jaio zeneko 500 urteurrena ospatzen dugula eta, horrekin lotuta zegoen bereziki. Izan ere, urteurren horretan oso lan aktiboa egiten ari da Enbaxada antolatu diren ekintzen alde.<?xml:namespace prefix = o ns = "urn:schemas-microsoft-com:office:office" />\nAlejandra Iturriozek eman zion hasiera Madrileko Agustindarren Ikastetxeko instalazioetan egin zen festa jendetsua baino lehenago egin ziren Protokoloko ekintzari. Alkateak eman zuen hitzaldian, agerian geratu ziren ordiziar ospetsu horrek ikuspuntu zientifiko, nabigatzaile, espiritual, logistiko, mertaritza-garapenen, diplomatiko, humanistiko eta abenturazkotik izan zituen bertute handiak.\nSegidan, Madrilen Filipinetako enbaxadore den Joseph D. Bernardo y Medina jaunak eskertu egin zuen Udalaren bisita, hain egun esanguratsuan eta Filipinetako lehendakari den Gloria Macapagal Arroyoren mezua irakurri zuen aretoan elkartutako jende ugariren aurrean, ospakizun horretarako bereziki idatzitako mezua, hain zuzen.\nEkintza ugari egin zen segidan, eta Ordiziako ordezkariek Filipinetako plater tipikoak dastatu ahal izan zituzten eta ikuskizun polit eta anitza ikus ahal izan zuten, tradizioa eta modernoa nahasten zituen ikuskizuna. Hala ere, zoritxarrez ezin izan zuten dena ikus ahal izan, laneko asteari hasiera ona emateko goiz goiz atera behar izan zuten handik etxera bueltan.\nEnbaxadorea eta agintariak


Irekia Eusko Jaurlaritza - Gobierno Vasco :: Eusko Jaurlaritzak, Lanbideren bitartez, 3.200.000 euro zuzenduko dizkie enpresei beren langileei ‒35etik gora direnean‒ prestakuntza emateko\nEusko Jaurlaritzak, Lanbideren bitartez, 3…\nEusko Jaurlaritzako Enpleguko eta Gizarte Politiketako sailburu Beatriz Artolazabalek Lanbideko Administrazio Kontseiluaren akordio-proposamenaren berri eman dio Donostiako Miramar jauregian bildutako Gobernu Kontseiluari. Akordio horren bidez, onetsi egiten da 2019ko ekitaldirako diru-laguntzen deialdia Euskal Autonomia Erkidegoko enpresek garatuko dituzten prestakuntza-ekintza estrategikoak burutzeko. Aurrekontu-zuzkidura 3.200.000 eurokoa da; kopuru horretatik 1.600.000 euro 2019ko ordainketa-kredituari dagozkio, eta 1.600.000 euro 2020ko konpromiso-kredituari.\nAurreko ekitaldian 292 Prestakuntza Plan eskatu ziren, eta 287 onetsi ziren. Aurreko ekitaldietako exekuzio-datuak kontuan hartuta, parte-hartzaileen kopurua 12.000 ingurukoa izango dela aurreikusten da.


Zelaitik palkora | Athletic Club\nEuripean eta Sportingen aurkako partidari ekin baino lehen, Samuel Sanchezek ohorezko sakea egin zuen. Euskalteleko…\n2008ko abe. 14a\nEuripean eta Sportingen aurkako partidari ekin baino lehen, Samuel Sanchezek ohorezko sakea egin zuen. Euskalteleko txirrindularia palkoan egon zen hauetariko bat, kasu honetan Miguel Madariaga, Fundacion Ciclista Euskadiren presidentea eta taldearen managerra.\nJose Ramon Garai, Eusko Jaurlaritzako Kirol zuzendaria ere gonbidatuen artean egon zen. Emakumezkoen taldeko babestailea den Artea Merkatal Gunearen ordezkaria Estibaliz Amilibia zuzendari ordea izan zen. Mutualiaren aldetik Urtsa Errasti eta Gaizka Errasti egon ziren. Norgehiagoka honetako Athletic Cluben penen ordezkariak, Peña Logroñesa eta Peña Urzaiz izan ziren.\nAtsedenaldian Athletic Clubeko presidenteak Francisco Urrutia palkora etorri zen bazkide gonbidatua agurtu zuen.


[Galeria] San Markoko erromerian, giro ona baino askoz gehiago : Oarsoaldeko Hitza\nHerri kirolen saioaren une bat.\nAtzo egin zen San Markoko erromeria Bizarain mendian. Eguraldia lagun, bertara joan zirenak ez ziren aspertu, ez. Musika, herri kirolak, haurrentzako tailer eta jokoak, jakiak, edariak, mendiko lasterketa… Egun ederra pasatzeko aukera. Eta hala izan zen. Hauteskunde igande goxoa izan zen Oarsoaldeko ikuspegi zabal ematen duen gainean.\nJarraian, eguneko hainbat irudi.\nSan Marko Eguna 2019. Erromeria.\nErlazionatutako edukia[Galeria] Lurdes Oiartzabal eta Mikel Albeniz, azkarrenak gotorlekuan


Ohiko galderak Identifikazio zenbakia: 900000205\nErakunde hauek aurkeztu behar dute 181 eredua: indarreko legeriarekin bat etorrita banku- edo kreditu-trafikoan aritzen direnak eta hipoteka-maileguak edo bestelakoak eman edo emateko orduan bitartekari jardun edo ondasun higiezin bat edo halako baten gaineko eskubide erreal bat erosteko finantzaketan esku hartzen dutenak.\nAbenduaren 30eko 3308/2009 Foru Aginduaren bidez onartutako ereduan, batetik, mailegu eta kreditu guztiei buruzko informazio berria sartu da (ez bakarrik higiezinak erosteko direnak) eta, bestetik, higiezinak erosteko finantza-eragiketei buruzko informazio gehiago. Halaber, halako eragiketetan parte hartzen duten 14 urtetik beherakoei buruzko informazioa gehitu da.\nHalaber, abenduaren 27ko 3067/2010 Foru Aginduan ezarritakoaren arabera langileei ohiko etxebizitza erosteko maileguak ematen dizkieten erakunde publikoek eta pribatuek urtean egindako halako eragiketei buruzko 181 eredua aurkeztu behar dute.\n3067/2010 FORU AGINDUA, abenduaren 27koa\nMaileguak eta kredituak, eta ondasun higigarriekin lotutako finantza eragiteak


Funtzio Publikoko Sailburuordetza - Gobernantza Publiko eta Autogobernu Saila - Eusko Jaurlaritza - Euskadi.eus\nTitularra: Jose Maria Armentia Macazaga\nFuntzio Publikoko Sailburuordetzari dagokio Euskal Autonomia Erkidegoan giza baliabideen politika planifikatu, zuzendu eta koordinatzea, etengabe garatzen ari diren kalitatezko zerbitzu publikoetatik eratorritako beharrizanei erantzuteko.\nHorretarako, langileen arloko politika prestatu, zuzendu eta gauzatuko du, eta araubide juridikoaz eta ordainsari-erregimenaz arduratuko da, eta, oro har, langileen arloko ohiko kudeaketaz.\nPrestakuntza arloko jarraibideak lantzea\nLangile lan-kontratudunen eta funtzionarioen ordezkariekin harremana eta negoziazioa\nArriskuei aurre hartzeko zerbitzuak eta lan-baldintzak hobetzeko izaera sozialeko bestelako zerbitzuak kudeatzea\nAzkenik, langileen eta zerbitzuen arloko Ikuskaritza Nagusia ere badagokio.\nDekretu honen 4. artikuluan oro har esleitzen zaizkion egitekoez gain, Funtzio Publikoko Sailburuordetzari dagozkio Gobernantza Publiko eta Autogobernu Sailari funtzio publikoaren, langileen araubide juridikoaren nahiz ordainsarien araubidearen eta negoziazio kolektiboaren arloan esleitzen zaizkion eskumenak.\nSailburuordeak eskumen hauek izango ditu:\nGiza baliabideekin lotutako politikaren planifikazioa eta betearazpena zuzendu eta koordinatzea, baliabide horiek gizartearen premiei eta eskaerei egokitzeko egin beharreko jarduerak proposatuz, eta bai Administrazioa egituratzen duten unitateak arrazionalizatu eta antolatzea ere.\nOgasunaren arloan eskumena duen sailarekin batera, aurrekontu-plantilletako aurreproiektua lantzea.\nEfektiboak arrazionalizatzeko eta berresleitzeko planak prestatu eta proposatzea.\nEuskal Autonomia Erkidegoko Administrazio Orokorraren eta Instituzionalaren eremuko negoziazio kolektiboaren edukiak eta mugak prestatu eta proposatzea, bai eta solaskidetza-, koordinazio-, eta, beharrezkoa bada, erabaki-egitekoak bermatzeko irizpideak zehaztea eta tresnak diseinatzea ere.\nAdministrazio Orokorreko eta haren erakunde autonomoetako Emakumeen eta Gizonen Berdintasunerako Plana egitea.\nAutonomia Erkidegoko Administrazioa ordezkatzea funtzionarioen eta lan-kontratudun langileen ordezkariekin burutu behar duen negoziazioan eta beste administrazio batzuetako funtzio publikoan eskumena duten beste organo batzuen aurrean.\nLangileen ohiko kudeaketan sailetarako eta erakunde autonomoetarako aplikazio-irizpide komunak ezartzea, Eusko Jaurlaritzak arlo honetarako onartzen duen politika orokorra betez.\nLaneko osasun- eta segurtasun-arloetan Eusko Jaurlaritzak onartzen dituen aplikazio komuneko prebentzio-politikako irizpideak ezartzea sail eta erakunde autonomoetarako.\nIkuskaritza orokorra, zerbitzuei eta langileei dagokienez, Funtzio Publikoaren arrazionaltasuna eta eraginkortasuna bermatu ahal izateko.\nBai Euskal Autonomia Erkidegoko Administrazioaren bai horren sektore publikoaren langileen ordainsari-sistema kudeatzeko irizpide orokorrak ezartzea, baita dagozkien gizarte aurreikuspeneko sistemenak ere.\nJose Maria Armentia Macazaga


«Ez dut nahi Euskal Herri askerik, tiroen bidez baldin bada» | EA - Eusko Alkartasuna\nHasiera » Gaurkotasuna » «Ez dut nahi Euskal Herri askerik, tiroen bidez baldin bada»\n«Ez dut nahi Euskal Herri askerik, tiroen bidez baldin bada»\nManex Pagola  EA-ko hautagaia hiriburuko kantonamenduan eta urketan\nManex Pagola Eusko Alkartasuneko Ipar Euskal Herriko idazkaria da. Hauteskundeotan, herriko bozetan Urketan parte hartuko du, eta kantonamendu bozetan Hiriburuko barrutian, Eusko Alkartasuna defenditzeko.\nAzken urteotan Lapurdiko, Nafarroa Behereko eta Zuberoako bozetan ABrekin edo EAJrekin aurkeztu izan zarete. Orain zergatik bakarrik?\nIpar Euskal Herrian elkargoko lanak ez direla ongi eraman iruditu zaigu, eta, gainera, EAk bere mezua baduela uste dugu. Euskal Herriaren aitzinamenduari buruz iritzi ezberdinak dauden bezala, hauteskundeetan hautu ezberdinak behar dira. Entsegu zenbait egin dugu lekuka besteekin ere, baina argiki ikusi dugu batzuek ez zutela nahi halako bat-egiterik egin genezan.\nNortaz ari zara eta zergatik ez zuten nahi zuekin batera joan?\nAbertzaleen Batasunekoez ari naiz. Ez zuten gurekin batera joan nahi, guk ez baitugu onartzen politika edozein gisatan egitea. Horiek politika egiten dute, baina edozein mediorekin. Guk uste dugu politikak ere badituela bere legeak. Euskal Herri batua nahi dugu, baina mailaz maila egin behar da. Beste batzuk Euskal Herriaren askapen mugimenduan sartuak dira. Baina guk ez dugu askapenik nahi.\nNolaz ez duzuela askapenik nahi?\nEz dugu edozein moldez, tiroka eta bortxaka eginen den askapenik. Badakigu arerioek aspalditik zein medio erabiltzen duten, baina guk ez dugu bertzeen metodo berak erabiltzea onartzen. Egun badakigu Bilbon gertatzen den trakeskeriak Barkoxen minutu baten buruan duela eragina. Ez ditugu bide bortitzak onartzen, eta gure helburuak baketsuki lortzen ahal ditugula segur gara.\nZergatik Hiriburu, Maule eta Bidaxuneko kantonamenduetan aurkeztu dituzue hautagaiak?\nHiru eskualde horietan mezu propioa zabaltzeko asmoz. Uztaritzen ere pentsatu genuen hautagaia aurkeztea, baina EAJk berea aurkeztu duenez, erabaki dugu halakorik ez egitea. Hiriburu handituz doan kantonamendua da, eta garapenari buruzko mezu propioa dugu bertan zabaltzeko. Bidaxunen, berriz, euskal izaeraren inguruko mezua dugu helburu. Maulen, azkenik, Zuberoan kokatzen delako, oihartzun berezi bat eman nahi genion gure kanpainari.\nHerriko bozetan ez duzue hautagairik aurkeztuko. Zergatik?\nHerriko bozetan ez dugu aski jenderik aritzeko, nahiz eta gure aldeko asko izan. Itxaropena dugu gugandik hurbileko hamar bat hautagai hautetsi bilaka daitezen, eta gero EAn sartzeko urratsa egin dezaten. Ni Urketan aurkeztuko naiz, adibidez, nahiz eta zerrendaburua EAkoa ez izan. Arazoa da guk ez ditugula alderdi frantsesek dituzten medio berak.\nKantonamendu bozetan, aldiz, hirutan bakarrik eta, gainera, aukera handirik ukan gabe aurkeztu zarete. Ez al zarete ahultasun irudia azaleratuko den beldur?\nUste dut biziki emaitza onak ukanen ditugula. Oso harrera ona ukan dugu herritarrenganik. Dena dela, zenbat eta hautagai abertzale gehiago izan, hainbat eta boz abertzale gehiago izanen da. Dena dela, ez baditugu helburu berak, zergatik aurkeztu behar dugu elkarrekin? Beraz, nork bere hautagaiak aurkezten ditugu.\nHiriburun bigarren itzulia izanen dela uste da. Noren alde galdeginen duzue boza bigarren itzulian?\nGoiz da erantzun baten emateko. Bigarren itzulian izateko bozen %10 gainditu ditzaketen bi hautagai baino gehiago dira, nire ustez, baita gu ere. Ikusiko.


NYT egunkariaren diseinu berriaren arrastoan « berriaro\nNYT egunkariaren diseinu berriaren arrastoan\n2013/05/22 — Iruzkin 1\nNew York Times egunkaria bere webgunea birdiseinatzen ari da, sakon berritzen ari da. Joan den martxoan, diseinu berriaren prototipoaren zati bat erakutsi zuen, eta gehiago ikusi nahi izanez gero horretarako gonbidapena eskatzeko aukera eman zuen. Aste honetan bertan eskuratu dut diseinu berrian esploratzeko aukera, eta interesgarria izan da ikusitakoa. Intersgarria batik bat Berria.info webgunearen diseinu berria lantzen ari den lan taldearentzat. Martxoan ikusitako zatia gustatu zitzaigun, eta irudipena sendotu da orain ikusi ahal izan dugunarekin. Estilo berri bat landu du, ildo bat markatu dezakeena.\nHona hemen martxoan erakutsitakoaren kaptura bat. Erreportaje baten adibidea da. Letra tipo lodi eta beltzak eta argazkiaren kokapenak (goian, eskuin aldean) begiz jotzen dute. Horrekin batera, sinpletasuna eta argitasuna, edota menuaren minimalismoa.\nNYTen diseinu berriaren prototipoa.\nAste honetan zabaldutako aukerari esker, menu minimalista horren zehaztasun gehiago ikusi ahal izan dira. Albisteak erakusten dituztenean menua sinplifikatu egin dute: lerro batean Sections, Home eta Search kokatu dituzte, eta bigarrenean gai nagusien selekzio bat ezker-eskuin mugi daitekeen zinta batean.\nAlbistea irakurri ahala, beheraka egitean gai nagusien zinta hori desagertuko da eta soilik menuaren ikurra eta albistearen titulua geldituko dira ikusgai. Menuaren botoian klik eginez gero, errezel bertikal bat desplegatuko da ezker aldean.\nMenua, goitik behera.\nMenuaren ikurrei kasu eginez, telefono mugikorretan eta tabletetan erabiltzen den ikonografia aukeratu dutela ohartuko gara. Baina hori ez da tabletei egin dieten keinurik garrantzitsua. Alboetan kokatuta dauden gezien bidez ezker-eskuin nagibatu daiteke albiste batetik bestera.\nAlboetako gezien bidez albistez albiste nabigatu daiteke.\nAlbistearen elementu osagarriak eta lotutako albisteak asko zaintzen dituzte NYTen diseinu berrian, baina beti soiltasunez aurkezten dituzte, albistearen testuaren eskuin aldean, batzutan urdina erabiliz. Iruzkinak albistearen amaieran erakusten ditu, modu sinple eta erakargarrian.\nIruzkinei garrantzia ematen diete.\nDiseinuaren ikuspuntutik, beste eredu interesgarri bat Reuters albiste agentziarena da. Hau ere aldaketa prozesuan dago.\nHona hemen diseinu zaharra:\nReuters agentziaren egungo diseinua.\nEta hau da diseinu berriaren prototipoa:\nReuters agentziaren diseinu berriaren prototipoa.\nArgi dago, badago zer eta nondik ikasi.\nIn berria,hedabideak\tberria,diseinua,hedabideak,NYT\nLiberationen diseinu berria edo zerbait berria asmatzeko zailtasuna « berriaro\t- uztaila 23, 2013\n[…] York Times egunkaria webgunea berritzen ari da, eta diseinu berriaren prototipoak erakusten ari da, NYT egunkariaren diseinu berriaren arrastoan izenburuko postean aipatu bezala. Duela egun batzuk, Liberation egunkaria hasi erakusten bere […]


DBH 4ko eta LH 1eko ikasleen arteko proiektua da Kidetza. Iazko ikasturteko itxialdian zehar identifikatutako beharretatik jaio zen eta aurtengo ikasturtean praktikan jarri da; Lehen Hezkuntzako txikienek bidelagun izan dituzte ikastolako ikasle helduenak.\nCovid 19ak eragindako pandemiak ekarpen positiboak ere egin dizkigula islatu nahi dugu erreportaje honetan. Horien artean, Kidetza proiektua. Izan ere, muturreko egoeren aurrean berrasmatu behar izaten dugula eta, zenbaitetan geratzeko modukoak diren ekimenak sortzen dira. Horrez gain, ederki islatzen du ikastolako leloa ekimen honek. Ikastola txikia izanik ere, familia handia gara.


"Lan gogorra eginda, benetako ametsak lor daitezke" - Getxo - Hiruka.eus\nIker Rincon Moreno 2019-10-08 10:59\nRaspas del Embarcadero Arraun Taldeko kirolaria da Virginia Diaz.\nRaspas del Embarcadero Arraun Taldeko Virginia Diaz kirolari getxoztarrak 2020ko Tokioko Joko Olinpikoetan lehiatzeko txartela lortu du Ottensheim-Linzeko Munduko Txapelketako finalerako pasea lortuta. Aurretik, Europako txapeldun izan zen, lemazain gabeko biko modalitatean.\nEuropako txapeldun absolutua eta 2020ko Tokioko Joko Olinpikoetarako txartelagaz. Zer balorazio egiten diozu 2019 urteari?\nOso positiboa izan da; orain arte egindako lanaren eta egindako esfortzuaren isla da hori, eta emaitza oso onak lortu ditugu. Hemendik ateratzen dudan ondorioa da lan eginda ametsak lor daitezkeela, eta dena oso ondo atera da.\nEz zen erraza izango emaitza horiek lortzea. Sakrifizio handiak egin behar izan dituzu?\nArrauna ibilbide luzeko kirola da, denbora behar da emaitza onak lortzeko. Hortaz, bai, egunero sakrifizioak egin behar dira, fisikoak eta mentalak; alde batean utzi behar izan ditut lagunak eta familia, munduko beste hainbat lekutan honetaz bizi ahal izateko.\nArraunean banakako skiffean hasi arren, lemazainik gabeko binakako modalitatean lehiatzen zabiltza orain. Gogorra izan da aldaketa?\nNire kideak, Aina Cidek, ababorretik egiten du arraun, eta nik, aldiz, istriborretik. Hala, batak bestearen arraunkadara egokitu behar izan du. Hasiera batean zailtasunak eragin ditu horrek, baina oso ondo moldatu gara elkarrekin.\nZelakoa izan da elkar-ulertzea kide berri horregaz?\nNahiko malguak izan gara biak. Hasieran zalantza handiak genituen, edozein aldaketa gogorra delako. Nork bere errutinak ditu eta zaila izaten da horiek moldatzea. Hala ere, biak oso arin egokitu gara, oso langileak gara egunez egun eta horrek gauzak asko erraztu ditu.\nOttensheimeko Mundialeko finalaurrekoan hirugarren postua eskuratu ondoren 2020ko Tokioko Joko Olinpikoetarako txartela erdietsi zenuten. Zelan bizi izan zenuen proba hori?\nEstropadan zehar arraun egitea baino ez dugu buruan, den-dena automatizatuta daukagu. Helmugara heldutakoan eta klasifikatuta geundela ikusterakoan, orduan bai, sentimendu denak azaleratu zitzaizkigun. Emozioz beterik geunden eta ni negarrez hasi nintzen. Orain arte egindako ibilbide osoa etorri zitzaidan burura; emaitza hori lortzeko urteotan egindako guztia gogoratzen duzu une horretan.\n«Egunero sakrifizioak egiten ditut aurrera jo ahal izateko; hala ere, nire inguruan dagoen taldetxoagatik izango ez balitz, ezinezkoa izango litzateke hori: Basque Team, nire kluba, nire entrenatzailea eta, batez ere, nire familia»\nZein aurreikuspenagaz egin zenioten aurre Mundial horri?\nOrdura arte lortutako emaitza denak ikusita (munduko kopa eta Europako txapelketa), normalena zen klasifikatzea. Hala ere, Joko Olinpikoen sailkapenean sartzeko mundial bat maila handiko lehia da; talde denak oso prestatuta daude eta ezinezkoa zen ezer ziurtatzea. Aurreikuspena sailkatzea zen, bai, baina ez ginen ezertaz fio.\nZelan prestatuko dituzue 2020ko Joko Olinpikoak?\nHemendik aurrera kontzentrazioz kontzentrazio ibiliko gara, etxetik kanpo. Gainera, laster Japoniara joango gara lehia izango den inguruak ezagutzera. Hortaz, urte gogorra izango da. Gorenera heldu nahi dugu, eta horrek esfortzu, lan eta sufrimendu handia eskatuko du.\n14 urte zenituela hasi zinen arraunean; orduan imajinatzen zenuen maila honetara helduko zinela?\nEz, inondik inora. Txikitatik amets hori izan dut; betidanik izan ditut kirolak gustuko eta Joko Olinpikoak zirenean telebistan ikusten nituen beti. Hala ere, ez nuen sekula imajinatuko horren urrunera heldu ahal izango nintzela.\nZer eskaini dizu arraunak zure bizitzan?\nBizi-eredu bat da; horretan dihardut. Maila pertsonalean, nire bikotekidea arraunari esker ezagutu nuen. Bestalde, arrauna eta kirola bizitzan aurrera egiteko lagungarriak dira; diziplina eta sakrifizioa zer den erakusten dizute, eta hori oso lagungarria da... Kirola lan-munduan sartzeko eta bizitzan suerta daitezkeen arazoei aurre egiteko gauzarik lagungarrienetako bat dela uste dut.\nErredakzioa abu 29 Getxo\nErredakzioa eka 05 Getxo


Itsas-ingurumen iraunkorraren bidean: ia emisiorik gabeko ikerketa ontzi hibridoak - Zientzia Kaiera\nManu Soto, Iratxe Olabarri, Gorka Gabiña\nOzeanoek lurrazalaren %70 estaltzen dute baina bakarrik haien %5 aztertu da sakon. Itsasoa ezagutzeko asmoz XVIII. mendean itsas-esplorazioak hasi ziren; halere, aurrerapen teknologikoei esker, XX. mendean hasi zen itsas mundu honen inguruko benetako jakintza garatzen. Gaur egun, itsas ingurunearen ezagutzak garrantzi handia hartu du, izan ere, bere iraunkortasuna bermatzeko ezinbestekoa bilakatu baita.\nIkerketa-itsasontziak itsasoa eta beraren baliabideak aztertzeko eta kontserbazioa bermatzeko funtsezko azpiegituratzat jo daitezke. Plataforma teknologiko konplexuak eta berritzaileak dira, eta ekipamendu eta teknologia sofistikatuz hornituta daude. Nahitaezkoak bilakatu dira itsas ekosistemak beraien osotasunean aztertzeko. Itsasontzi ozeanografikoen lana ezinbestekoa suertatzen da, itsasoaren aldagai abiotikoak (pH, gazitasuna, sakonera, dentsitatea, tenperatura, etab.) eta haien arteko eta aldagai biologikoekiko loturak ikertzeko.\nIrudia: 2020ko erdialdetik aurrera, Ortzek gure kostaldeko ingurumen eta ozeanografia ikerketa operazioak hasi ditu. (Iturria: Ekaia aldizkaria)\nTestuinguru honetan, gaur egungo itsasontzi batek ere, eraginkortasun energetikoa bermatu behar du, ez soilik energiaren kostuagatik baita ingurumenaren aldeko konpromisoengatik ere. Beraz, gaur egungo ontzien erronka nagusienetarikoa energia ekoizteko beharrezkoak diren makina eta motor termikoen erregai kontsumo eta negutegi efektuko gasen emisioak diesel motorren kasuan adibidez, murriztea da.\nEuskal Herriko kostaldean jarduteko ikerketa-itsasontzi baten beharrean gaude, goi mailako ikerkuntza eta irakaskuntza burutzea ahalbidetuko duena. Ontzi berri baten fabrikazioak inbertsio handia suposatzen du, beraz, egungo ontzi baten birmoldaketa planteatu da propultsio sistema berritzaile bat instalatzeko. Aukeratutako itsasontzia, Pasaiako Blas de Lezo Itsas Arrantza BHIk (Bigarren Hezkuntza Institutua) duen Ortze ontzia da, Eusko Jaurlaritzako ontzi flotako parte delarik.\nAzterketa sakon baten ostean, Ortzeren propultsio sistema konbentzionaletik berritzailera igarotzea aukera egokia ondorioztatu da. Horretarako, Ingeteam Power Technology enpresak burutzen duen partzuergo mistoa eratu zen, erakunde pribatu zein publikoekin batera. Ortze ontzia eraldatuko da, hain zuzen, propultsio sistema diesel mekaniko konbentzionaletik propultsio sistema diesel-elektrikora (hibridoa) pasatuz. Hain zuzen ere, zero emisio egoera lortu nahi da portuetan (itsasoratze eta lehorreratze ibilbideetan) eta babestutako inguruetan edo jendartetik gertuko guneetan.\nOrokorrean, aurreikusita dago isurketak %25-a baino gehiago murriztu egingo direla egungo sistemarekin konparatuz. Honekin batera, erregaien kontsumoa ere murriztu egingo da neurri berdinean. Ortze itsasontzi berriztatuak ondoko operazio moduak lortuko ditu:\nportuan dagoenean, lurrera konektatutako modua;\nnabigazio modu guztiz elektrikoa (portuetako sarrera eta irteeretan, eta babestutako inguruneetan erabiliko da, eta modu honetan isurpen maila zero da);\nnabigazio modu diesel elektrikoa, eta\nnabigazio modu hibridoa (kostaldetik urrunago dauden lekuetan erabiltzen da).\nEraldaketa osteko Ortze ontzia eskola itsasontzi ez ezik, itsas eta ingurumen ikerketa lanak burutzeko ere erabiliko da, ikerketa-itsasontzi gisa alegia. Hainbat erabilpen aurreikusten dira. Industria, ikerketa eta hezkuntza izan dira proiektu honen funtsezko zutabeak.\nParte hartutako enpresek puntako teknologia propioa eta ezagutza erantsi diote garapen teknologiko honi. Itsaso eta gure kostaldeko ekosistemen ikerketarako ozeanografia ikertzea, gure kostaldearen ekosistemak eta ingurumena ezagutzea eta ingurumenarekiko konpromisoa eta sentsibilizazio urdina garatuko ditu. Itsaso eta arrantza alorretan etorkizuneko profesionalei, bai eta itsas ingeniariei ere, praktikak eta prestakuntza egitea eskainiko die. Itsas ingurumenarekin edo ingurumenaren osasuna eta biodibertsitatearekin zerikusia daukaten EHUko hainbat masterren ariketa praktikoak bertan jorratu daitezke. Ez graduondoko ikasleek soilik, baita gradu desberdinetako ikasleek ere (fisikariak, ingeniariak, biologoak, kimikariak, nautikako ikasleak, etab.) bertan emenda dezakete itsasoaren eta propultsio makina berritzaile honen inguruko ezaguera. 2020-ko erdialdetik aurrera, Ortzek gure kostaldeko ingurumen eta ozeanografia ikerketa operazioak hasiko ditu, bai eta trebakuntza, dibulgazio eta kontzientziazio jarduerak ere.\nArtikuluaren izena: Itsas-ingurumen iraunkorraren bidean: ia emisiorik gabeko ikerketa ontzi hibridoak.\nLaburpena: Itsas ingurunearen ezagutzak garrantzi handia hartu du azken urteotan, izan ere, bere iraunkortasuna bermatzea jakintza honen konpromiso nagusiena bilakatu da. Euskal Autonomi Erkidegoan itsas ingurunearen oinarrizko ikerketa eta ikerketa aplikatua egiten duten zenbait erakunde daude. Ikerketa taldeek itsasoan dituzte euren ikerkuntza iturri nagusiak. Mota desberdinetako lagin biotiko eta abiotikoak lortzeko, arrantza ontzietan edota ikerketa ontzi ozeanografikoetan itsasoratzea ezinbestekoa izaten dute askotan. Ikerketa egiten duten ontziek garrantzi handiko eginkizuna izaten dute beti, eta egin behar den azterketaren neurrikoa izan behar du behintzat, lanen beharrizanak asetzeko. Ideia honi helduz, Euskal Herriko kostaldean jarduteko balio anitzeko ontzi baten transformazioa izango da artikulu honen lerro nagusia; goi mailako ikerkuntza eta irakaskuntza jasoko dituena. Horretarako, Ingeteam Power Technology enpresa buru duen partzuergo mistoa eratu zen, erakunde pribatu zein publikoekin batera. Helburua, efizientzia energetiko altu eta emisio murritzak bermatuko dituen ikerketa eta irakaskuntza ontzi baten transformazioa da. Pasaiako Blas de Lezo Itsas Arrantza eskolako Ortze ontzia eraldatuko da, hain zuzen, propultsio sistema diesel mekaniko konbentzionaletik propultsio sistema diesel-elektrikora (hibridoa) pasatuz. Proiektua zero-emisio, ekonomia urdin eta garapen iraunkorra jasotzen duen esparruan gauzatzen da. Garapen teknologiko berritzaile honen aurrean, hainbat erabilpen aurreikusten dira: kostaldetik gertu eta ingurune babestuetan zero emisio eta baldintza akustiko baxuetan ikerketa lanak, arrantza alorreko lanbide hezkuntza, propultsio sistema berritzaileaz baliatuz goi mailako graduondoko zein doktorego ikasketak, edota nazioarteko ikerketa taldeen saretzea, besteak beste.\nEgileak: Manu Soto, Iratxe Olabarri, Gorka Gabiña\nManu Soto Plentziako Itsas Estazioko(PiE) ikertzailea da, Iratxe Olabarri Ingeteam Power Technology enpresakoa eta Gorka Gabiña AZTIko Arrantza Teknologia Iraunkorra departamentukoa.\nArgitalpen-data: 2021/12/02 · Atala: Argitalpenak, Dibulgazioa


Euskararen arnasgune izaten jarraitzeko nahia - Elgeta - Goiena.eus\nLarraitz Zeberio Lekuona 2016-12-01 11:28\nIazko Euskararen Egunean egindako irudi erraldoia.\nEuskararen Egunarekin lotuta hainbat ekintza daude iragarrita biharko eta etzirako. Horietan parte hartzeko dei egin dute antolatzaileek ahaztu gabe euskarak 365 dituela eta Elgeta euskararen arnasgune sendoagoa zela orain dela urte batzuk.\nEuskararen Eguna ez da Elgetan oharkabean pasako. Biharko eta etzirako (abenduak 2 eta 3) hainbat ekintza daude iragarrita. Guztiak dira garrantzitsuak, baina berria delako eta herritarren parte hartze berezia eskatzen duelako aipamen berezia merezi du zapatu eguerdiko herri lasterketak. Hasieratik amaierara lekuko bat ibiliko da eskuz esku, eta herriko talde eta eragile askoren parte hartzea izango duelakoan daude antolatzaileak. "Ibilbidea motza izango da eta ez du zailtasun berezirik izango abiadura neurtua eramango baitu guztiok parte hartzeko moduan", esan dute euskara batzordetik.\nLasterketa 11:30ean abiatuko da Mendizaleen Plazatik. Parte-hartzaileak 11:15ean elkartuko dira lekuko aldaketak zehazteko. Herritarrei dei egin diete lasterketa horretan parte hartuz euskararen aldeko pausoa emateko. Amaitutakoan puzzle erraldoi bat egingo dute plazan 365 egun! leloa irudikatuko duena.\nLasterketa zapatuan izango da. Bihar, barikua, txokolate-jana eskainiko du guraso elkartean 16:00etan eta ipuin kontalari saio berezia izango da udal liburutegian familia osoarendako. Euskal Herriko kondairak eskainiko ditu Alabazan taldeko Begoñak 17:00etan. Horrekin batera, 16:00etatik 19:00etara Euskaraz bizi nahi dut materialaren salmenta izango da buztin gelan.\nEskolan ere egun berezia\nHerri Eskolan ere egun berezia izango da biharkoa. Goizean Euskaraz bizi nahi dut margotuko dute ikastetxe ondoko aparkalekuan, eta 11:00ak aldera soka saltoan, kasu-kasu jolasean edo zapiaren jolasean aritu dira. 15:00etan eskolako sarreran elkartzeko dei egin dute. "Gelaz gela, talde bakoitzak bere leloa eta argazkia erakutsiko dizkie besteei. Jarraian denok batera Txantxangorria eta Euskaraz bizi nahi dut kantuak abestuko ditugu", azaldu dute zuzendaritzatik.\nLarraitz Zeberio Lekuona 2016 abe 02 Elgeta\nEuskararen Nazioarteko Eguna dela-eta ekintza sorta dago iragarrita gaurko eta biharko Elgetan. Herri Eskolako neska-mutikoak izan dira goiztiarren...


Biriketako minbizia gehiago emakume erretzaileetan | Consumer\nBiriketako minbizia gehiago emakume erretzaileetan\nTabakismoak emakume eta nerabeengan gaur egun duen joerari esker, biriketako minbiziagatiko hilkortasuna areagotu egingo dela aurreikus daiteke\narabera: Asteazkena, 2015eko martxoaren 04a\nBiriketako minbizia munduko tumore gaizto ohikoena da. Urtero 1.400.000 kasu berri erregistratzen dira, eta horietatik% 90 erretzaileetan ematen dira. Espainian, urtean 20.000 kasu diagnostikatzen dira, minbizi guztien %12. Azken azterketek erakusten dutenez, joerak emakume erretzaileen kasuak izugarri areagotuko ditu. Artikulu honetan zehazten da zein den gaixotasun horren egoera Europan eta Espainian, eta zein emakumek erakusten duten erretzeko joera handiagoa. Nikotinak nerabeengan eragiten duen mendekotasuna ere deskribatzen da.\nMinbizi gehiago erretzaileetan\nBiriketako Minbiziaren Espainiako Taldearen datuen arabera, Espainian tumore-mota horrek minbizi guztien %18,4 hartzen du (18.000 kasu) eta emakumezkoen %3,2 (2.000 kasu). Tumore gaizto guztien heriotza-tasa altuena eragiten du,% 20, bularreko, prostatako eta koloneko minbiziagatiko heriotzak baino askoz ere gehiago.\nOrain, 2015ean Europan minbiziak eragindako hilkortasun-aurreikuspenei buruzko ikerketa bat, Annals of Oncology argitaratuta, ez da ezer ona izango: biriketako minbizian emakumeen heriotza-tasa %9 igoko da 2009 eta 2015 bitartean, eta bularreko minbiziaren tasa %10,2 jaitsiko da. Aurten, ikerketaren egileen arabera, biriketako tumoreengatiko emakumeen heriotza-tasa 100.000 emakumetik 14,24 emakumetan jarriko da, bularreko minbiziagatik hilduko direnak baino apur bat handiagoa. Hala ere, hurrengo urteetan diferentzia hori areagotu egingo dela aurreikusten dute, bularreko minbiziaren aurrerakuntza handiei eta, bigarrenik, emakume erretzaileen hazkundeari zor zaielako.\nHezkuntza-maila altua duten emakumeak dira tabako-ohituraren beherakada erakusten lehenak\nGure herrialdean, emakumea tabako-kontsumoan sartzea gizonak baino urte batzuk geroago eman zen, lan-munduan sartu eta 60ko hamarkadako emakumearen askatze-mugimenduaren barruan. Hala ere, Europako iparraldeko herrialdeetan, Bigarren Mundu Gerraren ondoren hasi zen, eta, beraz, birikako minbizia duela urte batzuk hasi zen emakumeen heriotza gehien eragiten zituen gaixotasunen artean, eta, gaur egun, atzera egiteko joera erakusten du.\nJoseba Zabalak, Gasteizko Udaleko Osasun Publikoko medikuak, jakin du Eaen, 2001etik 2011ra, gizonezkoen minbiziak % 7,5 egin duela gora, eta, aldi berean, emakumeetan, % 111,5. Aditu horren arabera, kausak askotarikoak dira.\nLehenik eta behin, 70eko eta 80ko hamarkadetan, emakumeak tabako-kontsumoan berandu sartzeaz gain, gero eta tabako-produktu gehiago sortzen dira, emakumeen oinarria dutenak. Emakume, batez ere nerabea, erakartzeko marka espezifikoak diseinatzen dituzte multinazionalek. Batzuek, berriz, ezpainetako barra itxura ematen diete, tonu arrosak erabiltzen dituzte eta slim formatuko zigarroak sortzen dituzte, beren estetika emakumeentzat da. Egia esan, ebidentzia zientifikoaz baliatu besterik ez dute egiten, eta horrek erakusten du neskek gehiago erretzen dutela eta gehiago kostatzen zaiela ohitura uztea. Eta, zoritxarrez, 28/2005 Legeak berariaz debekatzen du tabakoaren publizitatea, sare sozialen edo Interneten bidez egiten den publizitate engainagarria, eta BIDI edo QR kodeen bidez, besteak beste, gazteenak bihurtzen dira.\nBigarrenik, Zabalak azaldu du tabakoari eta argaltzeari buruzko sinesmen faltsuak oraindik indarrean daudela. “Egia da erretzea apetituaren gaineko inhibizio-efektu hipotalamikoa dela, eta, erretzen den bitartean organismoak energia asko gastatzen duela toxikoak desagerrarazteko, argi utzi behar da tabakoa ez dela argaltzeko produktu bat, ezta antsiolitikoa ere. Erretzeari uzteko gogoa areagotu egiten da, gozokiekin eta kaloria askoko beste elikagai batzuekin antsietatea baretzeko beharrak eraginda. Egoera osasungarri berrira egokitzearekin batera, gehiegizko pisu hori berregokitu egingo da”.\nEta, azkenik, ohartarazten du gaur egun kanabisa arrisku larrian dagoela: “Orain dela bi hamarkada ez bezala, gaur egun, bi nerabetik batek cannabisa erabiltzen du tabakoari heltzeko, eta, gehienetan, tabakoarekin erretzen da. Dena den, kopuru txikian erabiltzen bada ere, ez da nahikoa izaten, eta hori nahikoa da lotzeko. Marihuana uztean gertatzen dena da, ordezkapenaren ondorioz, tabako-kontsumoa izugarri handitzen dela, erretzeko ohitura ezarri delako”.\nEmakumeak, gazteak eta prestakuntza maila txikikoak\nErretzaileen proportzioa gizonezkoena baino handiagoa da, batez ere hezkuntza maila apaleneko gazteen artean\nDuela gutxi Tobacco Control-en argitaratutako azterlan batek aztertu du genero-desberdintasuneko aldaketak tabakismoaren prebalentzian dauden ezberdintasunekin lotuta daudela. Ondorio nagusia izan da erretzaileen proportzioa gizonena baino handiagoa dela, batez ere, gazteen eta hezkuntza-maila apalagoko pertsonen artean. Ikerketa Kardiobaskularren Zentro Nazionaleko (CNIC) Alcalá de Henaresko Unibertsitateko (Madril) Epidemiologia Sozial eta Kardiobaskularreko Ikerketa Taldeko espezialistak, Johns Hopkins Unibertsitatea (AEB) eta Kataluniako Onkologia Institutuak (ICO) aurkitu duenez, azken 50 urteotan Espainian genero-desberdintasuna murriztea tabakismoa areagotu egin da bi generoetan.\n70eko eta 80ko hamarkaden ondoren, hezkuntza-maila handiko emakumeak ziren erretzen gehien erretzen zutenak; azken urteotan joera hori aldatu egin da hezkuntza-maila apalagoarekin. Gainera, “Gender Equality and Smoking: a theory driven approach to smoking gender differences in Spain” izeneko azterlan honen beste ondorio bat da prestakuntza-maila handiena duten emakumeak tabako-ohituraren beherakada erakusten lehenak direla, prestakuntza txikienarekin alderatuta.\nJoseba Zabalak hau esan du: horren guztiaren ondorioa da emakume gehiagok erretzen dutela etxean, autoan… eta haur gehiago daudela tabako-kearen eraginpean. Izan ere, Kataluniako Osasun Publikoko Agentziak eta Kataluniako Onkologia Institutuak orain dela gutxi egindako ikerketa baten arabera, 1.101 erretzaileren seme-alaba aztertu dira, eta adierazi du 10etik 8k metilina-miligramo bat baino gehiago dutela ilean, eta horrek agerian uzten du jasaten duten kearen esposizio-maila handia. Espezialistak azpimarratzen du hori nabarmenagoa dela prestakuntza-maila baxua eta tabakoaren efektuekiko arrisku txikia duten emakume gazteengan.\nTabakoarekiko mendekotasuna duten nerabeak\nNerabezaroan erretzen hasten direnek nikotinaren zale izateko probabilitate handiagoa dute, eta zenbat eta gazteagoa izan pertsona, orduan eta probabilitate handiagoa du. Izan ere, ohitura tabakikoaren hasiera goiztiarra eta kontsumo problematikoa eta bestelako jokabide arriskutsuak erlazionatzen dituzten ikerketa asko daude: erretzen hastea helduaroan maiz erabiltzen da, eta, gainera, alkohola edaten hasten denean eta alkohola edaten hasten denean ere bai.\nNational Institute Drug Abuse-k (NHI) duen informazioaren arabera, noizean behin, zenbait nerabek mendekotasuna sor dezakete; izan ere, bizi-etapa horretan, nikotinaren eragina areagotu egiten da, eta, horrez gain, animaliekin egindako zenbait azterketatan ere sentikorragoa da, azetaldehidoa bezala, nikotinaren mendekotasun-efektua indartuko luketen beste konposatu kimiko batzuekin batera.\nbirika fumar-eu minbizi mujer-eu nerabeak nicotina-eu tabako\nKoliko nefritikoari buruz jakin behar duzun guztia\nHorrelakoak dira eta sortzen dira superbakterio arriskutsuenak


Garaien araberakoak izango dira historian zehar kartzela moduak eta kartzeletako segurtasun neurriak, momentu eta lekuen araberakoak presoen ihes aukerak.\nDuela bi miloi urte baino lehenago ibili ei zen neke bideotan Homo rudolfensis deitua, hominidoon ordezkari dena batzuen iritziz. Ezin dut irudikatu zelakoa zatekeen asaba zahar haren orduko kantua baina, ez ote zekarren engoitik errezelodunaren zehar-begirada?\nEgingo nuke, hitz zehatzak ahoskatzeko gaitu baino lehen hasi zela gizakia kartzela moduren bat asmatzen, auzoa edo tribukidea gatibatzeko planak ehotzen. Eta horretan dirau eta dihardu oraindik, gero eta kartzela seguruagoak asmatu nahian, gero eta jende gehiago kartzelatzen.\nDesagertuko da gizakia egunen batean; etorriko dira noizbait beste izaki pentsalari batzuk espazio zabalaren beste muturretik, eta haien antropologoek arakatu eta induskatuko dituzte inguruok, eta «To» esango dute; «Zer izaki mota ote ziren hauek, hainbeste barrote eta hainbeste itxitura».\nAntzinakoak kartzelak eta antzinakoak presoak.\nAurreneko presoari piztu behar izan zitzaion inola ere ihes egin nahia, ilunpetik harago argiren bat ikusi eta begiek erakusten zioten lekura joan beharra, itzaliko ez bazen guztiz. Eta horretan dirau gaur ere edozein presok.\nZirritudun eta inperfektua izango zen aurreneko kartzela hura, eta betirako geratu zitzaion, bedeinkazio edo madarikazio, zirritu hori...\nPreso batzuek bakarrik ikusi izan dituzte ordea zirritu horiek; behin bakarrik zenbaitek, mirariz, behin baino gehiagotan bakar batzuek, zorionekoak haiek!\nKepa Ordoki irundarra ANVko gudari izan zen 1936ko gerran. Frankistek preso hartuta, behin baino gehiagotan eduki zuten kaperan, baina arrazoiren bat edo besterengatik atzeratu egin zioten beti azken ordua. Santoñako kartzelatik ihes egitea lortu zuen 1939an. Kartzela inguruan dagoen paduran ezkutatuta egon ei zen egun osoan, alde egiteko aukera ikusi zuen arte.\nIparraldera jo zuen, baina han ere bakerik ez; atxilotu eta Gurseko kontzentrazio barrutian sartu zuten frantses kolaboratzaileek. Ihes egin zuen Gursetik ere. Beste hiru aldiz atxilotu zuten, eta beste hainbestetan ihes egin. Hainbeste atxiloketaren zorigaitza aise gainditu behar du horrenbeste ihesen zorionak.\nEzagunak ez ditugun hamaika ihes burutu behar izan zituen jendeak sasoi nahaspilatsu haietan, kontzentrazio barrutietatik batez ere. Joxe Agustin Arrietak kontatu zigun Gurseko kontzentrazio barrutitik ihes egin zuela bere aita Lorentxok ere lagunen batzuekin batera.\nGeroago ere, 70eko hamarkadaren bueltan, saiatzen ziren presoak ihes bila. Zaputzean geratu ziren ahalegin batzuk: Lopez Irasuegi eta Izko de la Iglesiaren Arantza Arruti askatzeko saioa Iruñeko kartzelan; Izko de la Iglesia beraren ihes saioa Kordoban, Iñaki Orbetaren saioa Garellanoko kuarteletik. Ahaleginak bereak baititu batzuetan egina eta bestetan ezina.\nHan eta hemen badira, hala ere, hain ezagunak ez izan arren, ihes ondo burutuak: Loiolako kuarteletik Asteasuinzarra askatzea lortu zuten, eta Donostiako Ospitaletik Jon Urzelai. Edo, erruz berriagoa, 2002ko abendukoa, Ibon Fernandez Iradirena: Baionako polizia-etxetik egin zuen ihes, inor ohartzeke, dotore asko.\nEzagunagoak ditugu beste ihes batzuk, ihes egiteko moduagatik edo ihesa burutu duten presoen izenagatik, gauza biengatik ez bada.\n1985eko uztailaren 7an, Iñaki Pikabea oreretarrak eta Joseba Sarrionandia iurretarrak egin zuten hanka Martuteneko kartzelatik. Ordurako denboratxoa zeramaten preso bai batak eta bai besteak. Sorian, Carabanchelen, Puerton, Herreran egonak ziren. Gogoa eginda egongo ziren zirrituren bat aurkitu eta handixetik irteteko.\nBada, ordea, haren aurrekaritzat har daitekeen beste ihes bat. Bost urte lehenago, zirritu haren edo antzeko baten miraz, Martutenen bertan hiru euskal presok aski modu harrigarrian burutu zutena. 1980ko urtarrilaren 20a. Asmoa zazpi lagun ateratzekoa zen, bi taldetan. Preso bik, arma batekin zenbait funtzionario mendean hartu ondoren, kartzeleroen arropak jantzi eta emakumeen modulutik atera zuten hirugarren kidea. Mikel Matxineak, Jose Mari Salegik eta Izaskun Arrazolak ihes handi hura onik egitea lortu zuten, egun hartan kartzelara joandako bisitariekin nahastuta. Gainerako laurak, bost minutu geroago alde egitekoak zirenak, kalea zapaldu baino lehen harrapatu zituzten ia atarian.\nBaina gatozen berriro 1985eko uztailera. Egun hartarako, aurretik beste zenbait taldek emana zuen moduan emateko, Imanol Larzabalen kantaldia zegoen prestatuta. Musika tresnak eramateko furgoneta, Mikel Antzak alokatu ei zuen, eta musika tresnekin batera bafle handiak eraman ere bai.\nEguerdi inguruan hasi omen zuen Larzabalek kontzertua. Amaitzean, musika tresnak, bafleak eta gainerakoak jasotzen laguntzeko boluntario hurbildu ziren presoak. Kartzeleroen bistatik osten-gunea aurkituta, bafle handi banatan sartu ziren Sarrionandia eta Pikabea.\nDena amaituta, musika tresnak eta traste guztiak jasota, etorritako bidean joan zen furgoneta halako batean. Ordu bietan presoen kontaketa egin zuten Martuteneko kartzeleroek, eta bi falta zirela iritzi zioten; mordoxka bat sobran egongo zen baina.